**Informatīvais ziņojums par nepieciešamo finansējumu uztura bagātinātāju uzraudzības un kontroles, kā arī sabiedrības izglītošanas jomā**

1. **Informatīvā ziņojuma pamatojums**

Ministru kabineta 2015. gada 1. decembra sēdes protokola Nr. 64 34.§ 3.5. apakšpunkts nosaka līdz 2016. gada 1. martam Zemkopības ministrijai sadarbībā ar Veselības ministriju un Ekonomikas ministriju sagatavot un iesniegt Ministru kabinetā informatīvo ziņojumu par nepieciešamo finansējumu uztura bagātinātāju uzraudzības un kontroles, kā arī sabiedrības izglītošanas jomā. (Publicēts oficiālajā izdevumā ["Latvijas Vēstnesis"](https://www.vestnesis.lv/ta/id/278321-ministru-kabineta-sedes-protokols), Nr. 240 (5558), 08.12.2015. OP numurs: [2015/240.13](https://www.vestnesis.lv/url.php?id=278321).)

Informatīvais ziņojums ir sagatavots, lai informētu Ministru kabinetu par nepieciešamo papildu finansējumu, kas nodrošinātu Eiropas Savienības un Latvijas normatīvo aktu pienācīgu īstenošanu un dotu pārliecību patērētājiem par to, ka tiek pareizi izpildītas prasības, kas noteiktas normatīvajos aktos, kuri reglamentē pārtikas ķēdes nekaitīguma un kvalitātes standartu nosacījumus.

Eiropas Savienības un Latvijas normatīvajos aktos uztura bagātinātāji definēti kā pārtikas produkti parastā uztura papildināšanai koncentrētu uzturvielu (vitamīnu un minerālvielu) veidā vai ar citām vielām, kurām ir uzturvērtība vai fizioloģiska ietekme, atsevišķi vai kombinācijās. Uztura bagātinātājus realizē noteiktās devās kapsulās, pastilās, tabletēs, dražejās un citos līdzīgos veidos, pulvera maisiņos, ampulās, pilināmās pudelītēs un citā līdzīgā šķidruma un pulvera veidā, kas paredzēts lietošanai mazā un nomērītā daudzumā.

**2. Uztura bagātinātāju jomu regulējošie normatīvie akti**

1. Pārtikas aprites uzraudzības likums;
2. Ministru kabineta 2015. gada 1. decembra noteikumi Nr. 685 “Prasības uztura bagātinātājiem”;
3. Ministru kabineta 2010. gada 21. decembra noteikumi Nr.1145 “Noteikumi par uztura bagātinātāju reģistrācijas valsts nodevu”;
4. Ministru kabineta 2015. gada 3. marta noteikumi Nr.115 “Prasības fasētas pārtikas marķējumam”;
5. Ministru kabineta 2011. gada 29. marta noteikumi Nr.234 “Noteikumi par jaunās pārtikas riska novērtējuma atzinuma sagatavošanas maksu”;
6. Ministru kabineta 2011. gada 17. maija noteikumi Nr.369 “Obligātās nekaitīguma prasības pārtikai, kuras ražošanā izmanto ekstrahējošus šķīdinātājus”;
7. Ministru kabineta 2004. gada 27. jūlija noteikumi Nr.631 “Noteikumi par ātrās reaģēšanas sistēmas darbību pārtikas apritē”;
8. Eiropas Parlamenta un Padomes 2002. gada 28. janvāra Regula (EK) Nr.178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu;
9. Eiropas Parlamenta un Padomes 2002. gada 10. jūnija Direktīva 2002/46/EK par dalībvalstu tiesību aktu tuvināšanu attiecībā uz uztura bagātinātājiem;

10) Komisijas 2009. gada 30. novembra Regula (EK) Nr. [1170/2009](http://eur-lex.europa.eu/eli/reg/2009/1170?locale=LV), ar ko groza Eiropas Parlamenta un Padomes Direktīvu [2002/46/EK](http://eur-lex.europa.eu/eli/dir/2002/46?locale=LV) un Eiropas Parlamenta un Padomes Regulu (EK) Nr. [1925/2006](http://eur-lex.europa.eu/eli/reg/2006/1925?locale=LV) attiecībā uz sarakstiem ar vitamīniem un minerālvielām, kā arī to veidiem, ko drīkst pievienot pārtikas produktiem, tostarp uztura bagātinātājiem;

11) Komisijas 2011. gada 14. novembra Regula (ES) Nr. [1161/2011](http://eur-lex.europa.eu/eli/reg/2011/1161?locale=LV), ar ko groza Eiropas Parlamenta un Padomes Direktīvu [2002/46/EK](http://eur-lex.europa.eu/eli/dir/2002/46?locale=LV), Eiropas Parlamenta un Padomes Regulu (EK) Nr. [1925/2006](http://eur-lex.europa.eu/eli/reg/2006/1925?locale=LV) un Komisijas Regulu (EK) Nr. [953/2009](http://eur-lex.europa.eu/eli/reg/2009/953?locale=LV) attiecībā uz sarakstiem ar minerālvielām, ko drīkst pievienot pārtikas produktiem;

12) Komisijas 2014. gada 7. februāra Regula (ES) Nr. [119/2014](http://eur-lex.europa.eu/eli/reg/2014/119?locale=LV), ar ko groza Eiropas Parlamenta un Padomes Direktīvu [2002/46/EK](http://eur-lex.europa.eu/eli/dir/2002/46?locale=LV) un Eiropas Parlamenta un Padomes Regulu (EK) Nr. [1925/2006](http://eur-lex.europa.eu/eli/reg/2006/1925?locale=LV) attiecībā uz raugu, kas bagātināts ar hromu un ko izmanto uztura bagātinātāju ražošanā, kā arī attiecībā uz hroma (III) laktāta trihidrātu, ko pievieno pārtikas produktiem;

13) Komisijas 2015. gada 12. marta Regula (ES) Nr.2015/414, ar ko groza Eiropas Parlamenta un Padomes Direktīvu 2002/46/EK attiecībā uz (6*S*)-5-metiltetrahidrofolijskābes glikozamīna sāli, ko izmanto uztura bagātinātāju ražošanā;

14) Eiropas Parlamenta un Padomes 2006.gada 20.decembra Regula (EK) Nr.1924/2006 par uzturvērtības un veselīguma norādēm uz pārtikas produktiem;

15) Eiropas Parlamenta un Padomes 2004.gada 29.aprīļa Regula (EK) Nr.882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem;

16) Eiropas Parlamenta un Padomes 1997. gada 27. janvāra Regula (EEK) Nr.258/97, kas attiecas uz jauniem pārtikas produktiem un jaunām pārtikas produktu sastāvdaļām;

17) Komisijas 2006. gada 19. decembra Regula (EK) Nr.1881/2006, ar ko nosaka konkrētu piesārņotāju maksimāli pieļaujamo koncentrāciju pārtikas produktos;

18) Eiropas Parlamenta un Padomes 2008.gada 16.decembra Regula (EK) Nr. 1333/2008 par pārtikas piedevām;

19) Eiropas Parlamenta un Padomes 2008.gada 16.decembra Regula (EK) Nr.1334/2008 par aromatizētājiem un dažām pārtikas sastāvdaļām ar aromatizētāju īpašībām izmantošanai pārtikā un uz tās un par grozījumiem Padomes Regulā (EEK) Nr.1601/91, Regulās (EK) Nr.2232/96 un (EK) Nr.110/2008 un Direktīvā 2000/13/EK;

20) Eiropas Parlamenta un Padomes 2011.gada 25.oktobra Regulas (ES) Nr.1169/2011 par pārtikas produktu informācijas sniegšanu patērētājiem un par grozījumiem Eiropas Parlamenta un Padomes Regulās (EK) Nr.1924/2006 un (EK) Nr.1925/2006, un par Komisijas Direktīvas 87/250/EEK, Padomes Direktīvas 90/496/EEK, Komisijas Direktīvas 1999/10/EK, Eiropas Parlamenta un Padomes Direktīvas 2000/13/EK, Komisijas Direktīvu 2002/67/EK un 2008/5/EK un Komisijas Regulas (EK) Nr.608/2004 atcelšanu;

21) Komisijas īstenošanas 2013.gada 24.janvāra lēmums 2013/63/ES, ar ko pieņem pamatnostādnes par to, kā īstenojami īpaši nosacījumi attiecībā uz veselīguma norādēm, kas izklāstīti Eiropas Parlamenta un Padomes Regulas (EK) Nr.1924/2006 10. pantā;

22) Komisijas 2012. gada 16. maija Regula (ES) Nr.432/2012, ar ko izveido sarakstu ar atļautajām veselīguma norādēm uz pārtikas produktiem, kuras neattiecas uz slimības riska samazināšanu un uz bērnu attīstību un veselību.

**3. Uztura bagātinātāju jomā iesaistīto valsts pārvaldes iestāžu funkcijas**

**3.1. Pārtikas un veterinārais dienests**

Pārtikas, tostarp uztura bagātinātāju, aprites valsts uzraudzība un kontrole ir Zemkopības ministrijas pārraudzībā esošas valsts pārvaldes iestādes – Pārtikas un veterinārā dienesta (turpmāk – PVD) pārziņā.

Pirms uztura bagātinātāji tiek laisti Latvijas tirgū, uzņēmēji iesniedz paziņojumu PVD par uztura bagātinātāja laišanu tirgū.

Aizpildot paziņojumu, norādāma šāda informācija:

1. ražotāja, izplatītāja nosaukums un adrese;
2. uztura bagātinātāja sastāvdaļu saraksts un uzturvielu vai vielu ar uzturvērtību vai fizioloģisko ietekmi daudzums diennakts devā (ieskaitot izmantoto augu un to daļu nosaukumus latviešu un latīņu valodā);
3. uztura bagātinātāja ieteicamā diennakts deva;
4. uztura bagātinātāja pagatavojuma veidu, fasējuma un iepakojuma vienības lielumu;
5. marķējuma teksts un lietošanas instrukcijas paraugs.

PVD Novērtēšanas un reģistrācijas departamenta eksperti izvērtē informāciju par paziņoto uztura bagātinātāju un, ja uztura bagātinātājs atbilst normatīvo aktu prasībām, reģistrē to PVD administrētajā uztura bagātinātāju datubāzē. Tajā norāda uztura bagātinātāja reģistrācijas numuru, nosaukumu, ražotāju, sastāvu un marķējuma tekstu. Šajā datubāzē informācija ir publiski pieejama un atrodama, ievadot kādu no tādiem parametriem kā reģistrācijas numurs, atzinuma numurs, produkta nosaukums, ražotājs, ražotājvalsts, iesniedzējs vai uztura bagātinātāja sastāvs.

Uztura bagātinātāju kontroli uz Eiropas Savienības ārējās robežas nodrošina PVD **Robežkontroles departamenta inspektori, bet par uztura bagātinātāju ražošanas un izplatīšanas uzņēmumu uzraudzību un kontroli ir atbildīgi PVD teritoriālo struktūrvienību inspektori saskaņā ar** PVD ikgadējo inspekciju plānu.

Katrā pārtikas, tostarp uztura bagātinātāju, apritē iesaistīto uzņēmumu grupai ir noteikts minimālais kontroļu biežums gadā, un to skaits svārstās no vienas reizes ceturksnī līdz vienai reizei divos gados. Veidojot inspekciju plānu, PVD izvērtē katra konkrētā uzņēmuma ražošanas apjomu, riska faktorus, iepriekšējo inspekciju rezultātus, kā arī saņemtās patērētāju sūdzības.

Ja ir saņemtas patērētāju sūdzības vai informācija no citām iestādēm vai ir iespējams kāds risks, tiek veiktas ārpuskārtas kontroles. Lai iegūtu objektīvu informāciju par uztura bagātinātāju nekaitīgumu, inspektori ņem produktu paraugus un nosūta tos uz laboratoriskajām kontrolēm. Ja uzņēmums nav ievērojis normatīvo aktu prasības, PVD inspektoriem ir tiesības piemērot sankcijas – brīdinājumu, naudas sodu, produktu izplatīšanas apturēšanu vai izņemšanu no apgrozības vai pat uzņēmuma darbības apturēšanai. Pārtikas aprites valsts uzraudzību un kontroli plāno, organizē un koordinē PVD Pārtikas uzraudzības departaments.

**3.2. Zāļu valsts aģentūra (turpmāk – ZVA)**

ZVA darbības mērķis ir nodrošināt zāļu tirgus izpēti un efektīvu, drošu un kvalitatīvu zāļu pieejamību Latvijas iedzīvotājiem. ZVA veido un aktualizē Latvijas zāļu reģistru, novērtē un reģistrē cilvēkiem paredzētās zāles, kā arī izsniedz zāļu ievešanas, izvešanas, tranzīta un izplatīšanas atļaujas. ZVA apkopo arī informāciju par zāļu patēriņu Latvijā. ZVA ir tiesīga sniegt atzinumu par produkta (piemēram, pārtikas produkta, medicīniskas ierīces, kosmētikas līdzekļa, biocīda) atbilstību [Farmācijas likumā](http://pro.nais.lv/naiser/text.cfm?Ref=0101032006050900376&Req=0101032006050900376&Key=0103011997041032772&Hash=) noteiktajai zāļu definīcijai, ja saņemts iesniegums, vai pēc ZVA vai citas valsts kompetentas iestādes iniciatīvas. Vērtējot produkta īpašības, ZVA ņem vērā produkta kvalitatīvo un kvantitatīvo sastāvu; produkta farmakoloģiskās, imunoloģiskās un metaboliskās īpašības, ciktāl tās saskaņā ar jaunākajām zinātnes atziņām var noskaidrot; produkta lietošanas veidu, kā arī faktu, vai pēc sastāva līdzīgs produkts ir reģistrēts kā zāles; informāciju par produktu (piemēram, marķējums, lietošanas instrukcija); produkta atpazīstamību patērētājiem; riskus, ko var radīt produkta lietošana.

PVD pieprasa ZVA atzinumu par paziņoto uztura bagātinātāju, ja uztura bagātinātāja paziņojumā norādītā informācija liecina, ka uztura bagātinātājs varētu būt zāles vai ja paziņotais vai reģistrā iekļautais uztura bagātinātājs satur vielas vai vielu kombinācijas, kuras citā Eiropas Savienības dalībvalstī tiek izplatītas kā zāles. ZVA izvērtē katru individuālo pieprasījumu, un ZVA sagatavo Ministru kabineta 2006. gada 9. maija noteikumu Nr.376 “Zāļu reģistrēšanas kārtība” (turpmāk – Noteikumi Nr.376) [6.](http://pro.nais.lv/naiser/text.cfm?&KEY=0101032006050900376&waiting=Yes&RequestTimeout=500#IntPNpunkt6.)punktā minēto atzinumu, ņemot vērā uztura bagātinātāja atbilstības zāļu definīcijai novērtēšanas komisijā (turpmāk - Komisija) nolemto. Komisijā ir pārstāvji no ZVA, kā arī pa vienam pārstāvim no Veselības inspekcijas, SIA ‘’Latvijas sertifikācijas centrs’’ un Pārtikas un veterinārā dienesta Pārtikas uzraudzības departamenta. Komisija, pamatojoties uz spēkā esošajiem normatīvajiem aktiem, iesniegtajiem dokumentiem un ZVA Zāļu reģistrācijas departamenta atzinuma, lemj par uztura bagātinātāja atbilstību Farmācijas likumā noteiktajai zāļu definīcijai vai par uztura bagātinātāja neatbilstību Farmācijas likumā noteiktajai zāļu definīcijai. Ja uztura bagātinātājs, ņemot vērā visas īpašības, atbilst zāļu definīcijai, tas ir pakļauts reģistrācijai saskaņā ar Noteikumos Nr.376 noteikto kārtību.

**3.3. Slimību profilakses un kontroles centrs**

Slimību profilakses un kontroles centrs ir Veselības ministrijas pārraudzībā esošā valsts pārvaldes iestāde, kas veic infekcijas slimību epidemioloģisko uzraudzību un monitoringu, reģistrāciju, izmeklēšanu, statistikas datu apkopošanu par infekcijas slimībām, organizē infekcijas slimību profilakses un izplatības ierobežošanas pasākumus.

Lai veicinātu iedzīvotāju veselīgu un aktīvu dzīvesveidu, kā arī veselīgus uztura paradumus, Veselības ministrija sadarbībā ar Slimību profilakses un kontroles centru organizē informatīvās kampaņas un izglītojošus pasākumus, tai skaitā par veselīgu uzturu dažādām sabiedrības grupām, kā arī veido infografikas[[1]](#footnote-1)[1], bukletus[[2]](#footnote-2)[2] un izvieto informāciju plašsaziņas līdzekļos, tostarp presē, vides reklāmā.

**3.4. Patērētāju tiesību aizsardzības centrs (turpmāk – PTAC)**

Uztura bagātinātāju reklāmas un komercprakses uzraudzība ir Ekonomikas ministrijas pārraudzībā esošas valsts pārvaldes iestādes – PTAC,  pārziņā.

PTAC nodrošina:

1. uztura bagātinātāju reklāmas atbilstības kontroli normatīvo aktu prasībām tirdzniecības vietās, plašsaziņas līdzekļos un tīmekļa vietnēs;
2. par patērētāju tiesību pārkāpumiem saņemto patērētāju iesniegumu izskatīšanu, palīdzības sniegšanu patērētājiem konfliktu risināšanā ar ražotājiem, pārdevējiem vai pakalpojumu sniedzējiem, kā arī patērētāju likumīgo prasību izpildes pieprasīšanu;
3. juridiska rakstura palīdzības sniegšanu patērētājiem jautājumos, kas skar viņu tiesības;
4. patērētāju tiesību ievērošanas uzraudzību līgumu projektos un līgumos, ko patērētāji slēdz ar ražotājiem, pārdevējiem vai pakalpojuma sniedzējiem, kā arī normatīvajos aktos paredzēto darbību veikšanu, lai ražotājs, pārdevējs vai pakalpojuma sniedzējs mainītu vai pārtrauktu pildīt līguma projekta vai līguma noteikumus, ja šajā dokumentā konstatēti netaisnīgi vai neskaidri noteikumi.

**4. Konstatētās problēmas uztura bagātinātāju uzraudzības un kontroles, kā arī sabiedrības izglītošanas jomā**

**4.1. Eiropas Savienības dalībvalstīs konstatētie pārkāpumi**

Eiropas Komisijas Pārtikas un veterinārā iestāde kopsavilkuma pārskatā par vairākās dalībvalstīs veiktajām kontrolēm no 2013.gada līdz 2014.gadam uztura bagātinātāju jomā ir secinājusi, ka palielinās Eiropas Savienības Ātrās brīdināšanas sistēmā pārtikas un barības jomā (turpmāk – *RASFF*)iesniegto paziņojumu skaits par tādiem uztura bagātinātājiem, kas neatbilst normatīvo aktu prasībām.

Eiropas Savienībā kopumā 2010. gadā bija 116, 2012. gadā – 185, 2013. gadā – 160, bet 2014. gadā – 208 *RASFF* paziņojumi par uztura bagātinātājiem, arī par diētisko pārtiku, un pārtiku, kurai ir pievienoti vitamīni un minerālvielas. Apmēram trešdaļā no 368 *RASFF* paziņojumiem laikposmā no 2013. līdz 2014.gadam kā neatbilstoši Eiropas Savienības normatīvo aktu prasībām tika konstatēti Indijā (23), Ķīnā (51) un Amerikas Savienotajās Valstīs (23) ražoti uztura bagātinātāji (DG (SANTE) 2015-7186-MR).

Veicot uztura bagātinātāju oficiālo uzraudzību un kontroli, arī laboratorisko kontroli, biežāk konstatētās neatbilstības ir:

1. neatļautas farmaceitiskās vielas, tādas kā sibutramīns (ēstgribas mazināšanai), tadalafils, sildenafils;
2. neatbilstoši augi un augu daļas, kas var radīt kaitējumu patērētāja veselībai;
3. augu un to daļu klātbūtne vai vitamīnu un minerālvielu daudzums, kas atbilst normatīvajiem aktiem, kuros noteikts, ka šie uztura bagātinātāji ir jāklasificē kā zāles;
4. pārsniegts pieļaujamais smago metālu, piemēram, kadmija vai svina, daudzums;
5. uztura bagātinātāju apstarošana ar jonizēto starojumu;
6. mikrobioloģiskais vai ķīmiskais piesārņojums;
7. aizvien plašāka neatbilstošu uztura bagātinātāju izplatīšana internetā.

Svarīgi, lai visi uztura bagātinātāji Eiropas Savienības tirgū būtu nekaitīgi un droši lietojami neatkarīgi no tā, vai tie ražoti Eiropas Savienībā vai importēti Eiropas Savienībā no trešajām valstīm. To var panākt, tikai īstenojot oficiālās kontroles gan iekšējā tirgū, gan uz Eiropas Savienības ārējās robežas, lai nodrošinātu, ka tiek ievēroti Eiropas Savienības normatīvo aktu nosacījumi.

Daudzos gadījumos uztura bagātinātāji (īpaši trešajās valstīs ražotie) satur vitamīnus, minerālvielas, augu izcelsmes vielas vai citas vielas tādā daudzumā, kas ir identiska minimālajai terapeitiskajai (ārstnieciskajai) devai vai arī vairākas reizes pārsniedz minimālo terapeitisko devu.

Līdzīga situācija dažreiz ir ar uztura bagātinātājiem, kas ražoti Eiropas Savienībā un kādā dalībvalstī tiek atzīti par uztura bagātinātājiem (pārtikas produktiem), bet citā dalībvalstī tiek klasificēti kā zāles, piemēram, palielinātā vitamīnu, minerālvielu daudzuma dēļ. Tas rada tirdzniecības šķēršļus starp Eiropas Savienības dalībvalstīm, un šādi produkti tiek klasificēti kā robežprodukti. Daudzas Eiropas Savienības dalībvalstis, lai aizsargātu savu patērētāju, nacionālajos normatīvajos aktos nosaka prasības attiecībā uz maksimālajiem minerālvielu, vitamīnu daudzumu un atļautajiem augiem, ko var izmantot uztura bagātinātāju ražošanā.

**4.2. Situācija un problēmas Latvijā uztura bagātinātāju uzraudzībā un kontrolē**

Pēc PVD datiem, Latvijas tirgū vidēji gada laikā tiek laisti vairāk nekā 500 jauni uztura bagātinātāji (sk. 1.attēlu).

Arvien lielākā tirgū piedāvātā uztura bagātinātāju daudzveidība, interneta tirdzniecība, sociālie tīkli un reklāmas rada nepieciešamību pēc sabiedrības informēšanas un izglītošanas pasākumiem, kas palīdzētu patērētājam labāk orientēties un lietderīgi izvēlēties uztura bagātinātājus.

Patērētājam ir jāsaņem pamatota informācija par lietderīgu uztura bagātinātāju lietošanu, par to lietošanu saistībā ar citiem pārtikas produktiem vai kopā ar zālēm, vai bezrecepšu zālēm, par drošām tīmekļa vietnēm, kurās tiek piedāvāti reģistrēti uztura bagātinātāji un tādām vietnēm, kurās tiek piedāvāti nereģistrēti uztura bagātinātāji.

Lai pārliecinātos, vai tiek izpildītas normatīvajos aktos noteiktās prasības, Pārtikas un veterinārais dienests piemēro Eiropas Parlamenta un Padomes 2004. gada 29. aprīļa Regulu (EK) 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (turpmāk – regula 882/2004).Regulas 882/2004 10. un 11. pants nosaka pārtikas, tostarp uztura bagātinātāju, paraugu ņemšanu laboratoriskām analīzēm. Dārgo laboratorijas izmaksu dēļ uztura bagātinātāju paraugu ņemšana un laboratoriskā kontrole netiek nodrošināta pienācīgā apjomā. Vienas uztura bagātinātāja sastāvdaļas noteikšana izmaksā no 200 līdz 350 *euro*, bet dažu sastāvdaļu izmaksas var būt pat līdz 400 *euro*, un paraugi bieži jānosūta uz citu Eiropas Savienības dalībvalstu laboratorijām.

Tāpat aizdomu gadījumos pirmsreģistrācijas posmā, kad uzņēmēji iesniedz paziņojumu par uztura bagātinātāja laišanu tirgū, PVD ir ierobežota iespēja nosūtīt konkrētā uztura bagātinātāja paraugu uz laboratoriju, lai pārliecinātos par paziņojumā norādītās informācijas atbilstību normatīvo aktu prasībām.

PVD uztura bagātinātāju reģistrācijas posmā saskaras ar vairākām neatbilstībām un uzskata, ka pārtikas apritē esošiem pārtikas uzņēmumiem (izplatītājiem, importētājiem, ražotājiem) daudzos gadījumos ir jāpilnveido profesionālās zināšanas un izpratne par pārtikas aprites normatīvajiem aktiem un uztura bagātinātāju specifiskajām prasībām.

PVD ekspertiem ir jāspēj izvērtēt uztura bagātinātāju nekaitīgumu (drošumu) patērētājiem, īpaši, ja tie paredzēti jutīgākajām patērētāju grupām – zīdaiņiem, bērniem, grūtniecēm un sievietēm laktācijas periodā. Uztura bagātinātāji var saturēt sastāvdaļas, kas raksturīgas Ķīnas tradicionālajai medicīnai vai ājurvēdai, un šādos gadījumos ekspertiem ir jāspēj piemērot ne tikai normatīvo aktu prasības, bet arī dažādos avotos sniegto informāciju vai zinātniskos atzinumus, kas ir atrodami Eiropas Pārtikas nekaitīguma iestādes, Eiropas Zāļu aģentūras, Pasaules Veselības organizācijas u.c. institūciju tīmekļa vietnēs, lai šādus produktus varētu atzīt par nekaitīgiem patērētājam. Šāda veida uztura bagātinātāju izvērtēšana ir ļoti darbietilpīga.

Veicot kontroles tirgū, tiek konstatēts, ka tirdzniecībā esošo uztura bagātinātāju marķējums un reklāmas informācija neatbilst uztura bagātinātāju reģistrā esošajai informācijai. Bieži vien uztura bagātinātāju marķējumā, noformējumā vai reklāmā tiek lietotas neatļautas veselīguma un uzturvērtības norādes.

Patlaban PVD nepietiek kapacitātes (finansējuma un personāla), lai nodrošinātu regulāras uztura bagātinātāju tematiskās kontroles. Pārtikas inspektoriem ir rūpīgi jāgatavojas kvalitatīvām un detalizētām kontrolēm, vai arī PVD jāveido un regulāri jāapmāca specializēta pārtikas inspektoru komanda tieši uztura bagātinātāju uzraudzības jomā. Īpaši tas attiecas uz lielajiem pārtikas tirdzniecības uzņēmumiem, kur PVD inspektoriem plānveida kontroļu laikā jāpārbauda atbilstība citu pārtikas aprites normatīvo aktu prasībām, nerodot nepieciešamo laiku uztura bagātinātāju kontrolei.

PVD saskaņā ar Ministru kabineta 2014. gada 22.aprīļa sēdes protokolu Nr.24 neplāno veidot jaunas amata vietas, bet vēlas iegūt papildu finansējumu, lai atlīdzinātu esošajiem inspektoriem par virsstundu darbu, kas tiktu veltīts uztura bagātinātāju padziļinātai tematiskajai kontrolei.

Veicot aprēķinus par papildu kontroļu apjomu uztura bagātinātāju uzraudzības un kontroles, kā arī sabiedrības izglītošanas jomā, tika konstatēts, ka kontrolei papildus nepieciešamas 400 inspektora darba stundu (plānots, ka viena kontrole aizņem 4 stundas un ka gada laikā būs 100 kontroļu, t.i., 4 stundas x 100 kontroļu = 400 stundu).

Ja PVD netiks piešķirts papildu finansējums, padziļinātas uztura bagātinātāju tematiskās pārbaudes netiks nodrošinātas, jo esošo darba procesu optimizācija un prioritāšu pārvērtēšana par labu uztura bagātinātāju pastiprinātai kontrolei nav iespējama bez kopējās pārtikas kontroļu efektivitātes pasliktināšanās.

PVD robežkontroles specifika ir saistīta ar kravu lielo apjomu: uztura bagātinātāju apjoms tajās var sasniegt pat 10 tonnu. Ja krava tiek aizturēta, bet netiek konstatēta uztura bagātinātāja neatbilstība, izdevumi par kravas izkraušanu un iekraušanu ir jāsedz PVD. Laboratoriskā kapacitāte un resursi, lai testētu uztura bagātinātājus, arī ir ļoti ierobežoti, piemēram, parauga nosūtīšana uz laboratoriju un atbildes saņemšana prasa apmēram mēnesi.

Svarīgi ir atvieglot pārtikas apritē iesaistītajiem uzņēmējiem paziņošanas datu iesniegšanu PVD par uztura bagātinātāja laišanu tirgū, jo esošais uztura bagātinātāju reģistrs nav atbilstošs mūsdienu informācijas tehnoloģijām, tāpēc nepieciešams izveidot jaunu reģistru, kas dotu daudz plašākas iespējas (sk. 7.6.apakšpunktu).

**4.3. Situācija un problēmas uztura bagātinātāju interneta tirdzniecībā**

Aizvien vairāk tiek konstatēti gadījumi, kad internetā un mazumtirdzniecībā tiek piedāvāti nereģistrēti uztura bagātinātāji, kas nav iekļauti PVD reģistrā. Patērētāji, kas iegādājās šādus uztura bagātinātājus, reti publiski sūdzas par veselības traucējumiem vai par to, ka nav sasniegts vēlamais rezultāts.

Varētu pieņemt, ka nelegālās darbības veic fiziskās personas, kas uztura bagātinātājus regulāri iegādājas ar dažādu tīmekļa vietņu starpniecību pašpatēriņam, taču ir apstiprinājumi, ka šīs personas uztura bagātinātājus bieži vien realizē tālāk citām personām, izmantojot reklāmu vai veidojot viltus profilus sociālajos tīklos. Šādā uztura bagātinātāju izplatīšanā iesaistītās personas mēdz nodrošināt arī patērētāju atsauksmes no viltus profiliem, iedrošinot patērētājus lietot tieši šos uztura bagātinātājus, piedēvējot tiem ātru un efektīvu iedarbību un piedāvājot tos pasūtīt pa telefonu vai internetā, kur jāaizpilda pieteikums. Šādi piedāvājumi tiek attiecināti arī uz reģistrētiem uztura bagātinātājiem.

Pārbaudot šīs tīmekļa vietnes, tiek konstatēts, ka tajās izplatītie uztura bagātinātāji satur neatļautas farmaceitiskās vielas, tādas kā sibutramīns (ēstgribas vai liekā svara samazināšanai), tadalafils, sildenafils, un tiek reklamēti kā augu valsts izcelsmes sastāvdaļu saturoši uztura bagātinātāji. Šo līdzekļu nekontrolēta lietošana ir ļoti bīstama patērētāju veselībai.

Personas, kas izplata nereģistrētus uztura bagātinātājus, savu komercdarbību pārtikas apritē nav reģistrējušas un tādējādi apdraud patērētāju veselību, kā arī nemaksā nodokļus un nodevas valsts budžetā. Pārbaudes tīmekļa vietnēs ir sarežģītas un reizēm pat nav iespējamas, ja tīmekļa vietne (domēns) nav reģistrēta Latvijā un nav norādīta atbilstoša kontaktinformācija.

Veicot kontroles pasākumus, konstatēts, ka reālie uztura bagātinātāju piegādātāji ir ārzemēs reģistrēti uzņēmumi, ar kuriem nav izdevies sazināties, tāpēc nav iespējams atklāt reālo nosūtītāju. Iespējamais problēmas risinājums – tīmekļa vietnes bloķēšana un patērētāja izglītošana.

Palielinoties jauno sociālo mediju popularitātei, kļūst plašāka mērķauditorija, un tas strauji veicina jaunu uztura bagātinātāju izplatīšanas kanālu attīstību un tirdzniecību ar tīmekļa vietņu starpniecību. Valsts kontrolējošajām iestādām šāda uzraudzība prasa papildu resursus un kapacitāti.

**5. Sabiedrisko organizāciju priekšlikumi uztura bagātinātāju jomā**

Informatīvā ziņojuma sagatavošanas laikā tika saņemti ar uztura bagātinātāju jomu saistītu sabiedrisko organizāciju, uztura bagātinātāju ražotāju, kā arī privātpersonu priekšlikumi un ieteikumi jomas pilnveidošanai. Tie ir iekļauti šajā informatīvajā ziņojumā.

**5.1. Latvijas ārstu biedrības (turpmāk – LĀB) priekšlikumi**

**LĀB atbalsta** papildu līdzekļu piešķiršanu PVD uztura bagātinātāju laboratorisko kontroļu un sabiedrības informēšanas pasākumu īstenošanai un vērš uzmanību uz to, ka Latvijas Republika neizpilda Eiropas Parlamenta un Padomes 2002. gada 10. jūnija Direktīvas 2002/46/EK par dalībvalstu tiesību aktu tuvināšanu attiecībā uz uztura bagātinātājiem 19. preambulas punkta prasību, t.i.:

„Ievērojot uztura bagātinātāju īpatnības, lai atvieglotu šo produktu efektīvu uzraudzību, uzraugošajām organizācijām, būtu jābūt pieejamiem plašākiem līdzekļiem, nekā tas ir parasti”.

**LĀB ierosina**:

1. veikt pētījumu par uztura bagātinātājiem Latvijā, to lietošanas vai izvēles pamatojumiem;
2. vērst uzmanību uz nepieciešamību ierobežot uztura bagātinātāju reklāmu, īpaši bērniem;
3. izdarīt grozījumus Ministru kabineta 2015. gada 1. decembra noteikumos „Prasības uztura bagātinātājiem”, paredzot skaidrākus nosacījumus uztura bagātinātāju reklāmai.

LĀB uzskata, ka nepieciešams ierobežot uztura bagātinātāju reklāmu mazāk aizsargātajām iedzīvotāju grupām, īpaši bērniem, aizliedzot izmantot bērnus uztura bagātinātāju reklāmās un adresēt uztura bagātinātāju reklāmas bērniem, kā arī uztura bagātinātāju reklāmās (marķējumā) papildus norādīt, ka tie nav ārstniecības līdzekļi.

LĀB ir konstatējusi, ka interneta piedāvājumos ir saites, kas novirza patērētāju uz sadaļu „uztura bagātinātāji”, un tajā atrodami ir visi iespējamie slimību nosaukumi, bet tas rada priekšstatu, ka uztura bagātinātāji ir zāles. Bieži vien tīmekļa saitēs tiek norādīta konkrēta slimības diagnoze, kā arī atsauce gan uz bezrecepšu zālēm, gan uz uztura bagātinātāju, ko var pievienot pirkuma grozam. Uztura bagātinātāji līdzīgi tiek reklamēti audio un vizuālajos medijos, drukātajā presē.

**5.2. Starptautisko inovatīvo farmaceitisko firmu asociācija (turpmāk –SIFFA) un Latvijas Patentbrīvo medikamentu asociācija (turpmāk – LPMA).**

**SIFFA un LPMA atbalsta**:

a) patērētāju veselības drošības nolūkā pastiprināt kontroli uztura bagātinātāju reģistrācijas posmā, kā arī jau pārtikas apritē esošajiem uztura bagātinātājiem. Nodrošināt PVD ar pietiekamiem finanšu līdzekļiem šīs funkcijas veikšanai;

b) sabiedrības informēšanas pasākumus (ne tikai bukletu izdošanu), lai veicinātu informētības un izpratnes līmenī par uztura bagātinātājiem un skaidrotu atšķirības ar bezrecepšu zālēm. Patērētājam ir tiesības zināt, kuros gadījumos uztura bagātinātāji būtu jālieto un kuros – ne.

**SIFFA un LPMA ierosina:**

1. izdarīt grozījumus Ministru kabineta 2015. gada 1. decembra noteikumos „Prasības uztura bagātinātājiem”, tajos paredzot skaidrākus nosacījumus uztura bagātinātāju reklāmai un skaidri nosakot, kura informācija ir iekļaujama un kura informācija ir aizliegta uztura bagātinātāju reklāmā, lai tā palīdzētu novērst, nepamatotas un maldinošas informācijas (solot līdzīgu iedarbību kā zālēm) izplatīšanu sabiedrībai;
2. ieviest pasākumus, lai uztura bagātinātāju informācijā un reklāmā iekļautā informācija veicinātu racionālu uztura bagātinātāja lietošanu, būtu objektīva un nepārspīlētu uztura bagātinātāja īpašības. Bieži vien maldinoša uztura bagātinātāju reklāma plašsaziņas līdzekļos veicina nepamatotu uztura bagātinātāju lietošanu, jo tiem tiek piedēvētas ārstnieciskas īpašības. Asociācija uzskata, ka uztura bagātinātāji tiek lietoti nepamatoti un patvaļīgi un tāda lietošana ir jāierobežo.

Aizliegt tādu reklāmu un informāciju sabiedrībai, kurā uztura bagātinātājs tiek piedāvāts:

a) kā dāvana vai kompensācija par kādas preces iegādi vai pakalpojuma saņemšanu (vai par uztura bagātinātāja iegādi tiek apsolīta dāvana);

b) ar atlaidi, jo ir izsludināta īpaša izpārdošana vai sniegts paziņojums, ka uztura bagātinātājs tiek pārdots komplektā ar cietiem uztura bagātinātājiem (tostarp par pazeminātu cenu) vai precēm;

c) izmantojot pasta pakalpojumus vai sniedzot padomus citā līdzīgā veidā un tā veicinot nepamatotu uztura bagātinātāju lietošanas uzsākšanu;

d) bērniem vai piesaista bērnu uzmanību;

e) atsaucoties uz zinātnieku, veselības aprūpes darbinieku, uztura speciālistu vai tādu personu ieteikumiem, kuru popularitāte varētu veicināt uztura bagātinātāja patēriņu;

f) radot iespaidu, ka uztura bagātinātāja iedarbība ir garantēta, līdzvērtīga vai ir labāka par to, ko sniedz cita ārstēšanas metode, zāles vai cits uztura bagātinātājs un tā lietošana neizraisa blakusparādības;

g) radot iespaidu, ka uztura bagātinātāja lietošanas dēļ cilvēka vispārējais veselības stāvoklis ievērojami uzlabosies;

h) pamatojoties uz informāciju, kas rada iespaidu, ka cilvēka veselība var pasliktināties, ja viņš nelietos uztura bagātinātāju;

i) radot iespaidu, ka uztura bagātinātāja drošību un efektivitāti garantē dabiskā izcelsme.

**5.3. Ārsta Artūra Tereško priekšlikumi uztura bagātinātāju jomā**

**Ārsts Artūrs Tereško** atbalsta pastiprinātu kontroli uztura bagātinātājiem, īpaši tiem, kas ražoti trešajās valstīs (Ķīnā, Indijā, Krievijā).

**Ārsts Artūrs Tereško ierosina:**

a) nodrošināt valsts kontrolējošās iestādes ar pietiekamu finansējumu uztura bagātinātāju laboratorisko kontroļu veikšanai un sabiedrības informēšanai;

b) uzdot organizēt reklāmas uzraudzību PTAC, lai tiktu ievēroti reklāmas pasniegšanas noteikumi un likumi. Tomēr reklāmu nevajadzētu pilnīgi aizliegt, jo bez reklāmas sabiedrība nevar uzzināt par jauniem uztura bagātinātājiem;

c) publicēt zinātniski pamatotus rakstus par uztura bagātinātājiem (bez farmakomitoloģijas) Latvijas Ārstu biedrības izdotajā izdevumā „Ārsts.lv”;

d) uzskatīt, ka bezjēdzīgi uztura bagātinātāju pirkumi vai neapdomāta lietošana ir ļoti reta, bet uzmācīgas reklāmas ietekmē tā ir iespējama;

e) informēt sabiedrību par nereģistrētiem un neatbilstošiem uztura bagātinātājiem, kuru lietošana var kaitēt veselībai, lai ierobežotu interneta tirdzniecību ar uztura bagātinātājiem;

f) apzināties, ka uztura bagātinātājiem ir jābūt veselībai drošiem un noderīgiem un bez tiem tuvākajā nākotnē nevarēs iztikt. Pētījumi liecina, ka cilvēki, kas lieto uztura bagātinātājus, dzīvo ilgāk un kvalitatīvāk.

**5.4. Inovatīvo biomedicīnas tehnoloģiju institūta (turpmāk – IBTI)** **priekšlikumi**

**IBTI atbalsta:**

a) cīņas pastiprināšanu ar nereģistrētu uztura bagātinātāju izplatīšanu, īpaši internetā;

b) stingrāku kontroli no trešajām valstīm importētiem uztura bagātinātājiem.

**IBTI ierosina:**

a) 2016. gadā izstrādāt noteikumus par augu vai to daļu daudzumu un citu vielu daudzumu, ko atļauts izmantot uztura bagātinātāju ražošanā, kā arī par vielām un augiem, kas aizliegti uztura bagātinātāju ražošanā;

b) apspriest iespēju par uztura bagātinātāju uzcenojuma regulēšanu aptiekās;

c) kvalifikācijas celšanas nolūkā organizēt Zemkopības ministrijas darbiniekiem semināru par uztura bagātinātāju lietošanas pamatotību, bioloģiskajiem efektiem, kā arī pasaules tendencēm uztura bagātinātāju izstrādē un izplatīšanā. IBTI var uzņemties noorganizēt semināru, pieaicinot arī ārstus;

d) organizēt izglītojošu semināru pārtikas ražotājiem, lai veicinātu interesi ražot veselīgus pārtikas produktus.

**5.5. SIA “SILVANOLS” priekšlikumi**

**SIA “SILVANOLS” atbalsta:**

a) papildu finansējuma piešķiršanu uztura bagātinātāju kontrolējošajām institūcijām;

b) pētījumu par uztura bagātinātājiem Latvijā, to lietošanas vai izvēles pamatojumiem;

c) pastiprinātu kontroli uztura bagātinātājiem, īpaši tiem, kas ražoti ārpus Latvijas un Eiropas Ekonomiskās zonas, tādējādi nodrošinot uztura bagātinātāju nekaitīgumu un atbilstību nacionālo normatīvo aktu prasībām;

d) sabiedrības informēšanu un izglītošanu par uztura bagātinātājiem un to lietošanu.

**SIA “SILVANOLS” ierosina:**

a) uztura bagātinātāju marķējumā, noformējumā un reklāmā obligāti norādīt vecumu, no kura var lietot uztura bagātinātāju;

b) noteikt stingrāku kontroli un naudas sodus par nereģistrētu uztura bagātinātāju izplatīšanu, tostarp internetā;

c) paredzēt kvalitātes prasības Latvijā izplatīto uztura bagātinātāju ražotājiem, nosakot obligātu attiecīgā ISO 22 000 standarta sertifikāciju uzņēmumiem, kas ražo uztura bagātinātājus.

**6. Uztura bagātinātāju jomā iesaistīto valsts pārvaldes paveiktais darbs, turpmāk plānotie pasākumi un tam nepieciešamais finansējums**

**6.1. Veselības ministrija**

Veselības ministrija (turpmāk – VM) ir sagatavojusi un savas tīmekļa vietnes sadaļā *Tava veselība* tēmā *Veselīgs un aktīvs dzīvesveids* publicējusi informāciju par uztura bagātinātājiem, to lietošanas ieteikumiem un brīdinājumiem par nekontrolētu nezināmas izcelsmes uztura bagātinātāju lietošanas bīstamību. Šajā informatīvajā materiālā norādīts, ka uztura bagātinātāji nav „brīnumlīdzekļi” un tie nespēj aizvietot veselīgu un sabalansētu uzturu, fizisku aktivitāti un pozitīvu attieksmi pret dzīvi. Papildus norādīts, ka uztura bagātinātāji satur dažādas aktīvās vielas, kas uz katra cilvēka organismu iedarbojas dažādi, tāpēc par to lietošanas nepieciešamību, tāpat kā par bezrecepšu zāļu lietošanu, vienmēr ir jākonsultējas ar ārstu vai farmaceitu. Vienlaikus uzsvērts, ka norāde „dabisks” vai „iegūts no dabiskām izejvielām” uztura bagātinātāju marķējumā negarantē attiecīgā uztura bagātinātāja drošumu un efektivitāti.[[3]](#footnote-3)

Papildus saskaņā ar Pārtikas aprites uzraudzības likuma 19.panta trešo daļu VM ir izstrādājusi ieteicamās Latvijas iedzīvotāju uztura normas un veselīga uztura ieteikumus bērniem, pieaugušajiem un cilvēkiem, kas ir vecāki par 60 gadiem u.c. (turpmāk – Ieteikumi).[[4]](#footnote-4) Ieteikumos attiecībā par uztura bagātinātāju lietošanu pieaugušajiem ir norādīts, ka pilnvērtīgs un sabalansēts uzturs, kas ir bagāts ar uzturvielām, minerālvielām un vitamīniem ir pietiekams, lai organismu nodrošinātu ar visām nepieciešamajām vielām, un attiecīgi papildus lietot uztura bagātinātājus nav nepieciešams. Savukārt, lai samazinātu vai kontrolētu svaru, ir jāievēro ieteicamās dienas enerģijas normas, kā arī jāpalielina fiziskā aktivitāte. Savukārt par uztura bagātinātāju lietošanu svara samazināšanai tiek norādīts, ka tam ir nepieciešama ārstējošā ārsta konsultācija.[[5]](#footnote-5)

Ieteikumos cilvēkiem, kas vecāki par 60 gadiem, tiek uzsvērts, ka visu nepieciešamo uzturvielu, vitamīnu un minerālvielu uzņemšanai, ir jālieto pilnvērtīgs un daudzveidīgs uzturs, tajā iekļaujot augļus un dārzeņus pietiekamā daudzumā. Vienlaikus minēts, ka ar šāda uztura lietošanu cilvēkiem, kas ir vecāki par 60 gadiem, tiek nodrošinātas visas organismam nepieciešamās vielas. Tomēr cilvēkiem ar hroniskām vai akūtām slimībām līdz ar apetītes mazināšanos vai citādu ietekmi uz uztura paradumiem var rasties vēlme papildus lietot uztura bagātinātājus. Ieteikumos teikts, ka šādos gadījumos cilvēkiem, kas ir vecāki par 60 gadiem, būtu jāvēršas pie sava ārstējošā ārsta vai ģimenes ārsta, uzsverot, ka vitamīni un minerālvielas organismā labāk uzsūcas un tiek labāk izmantoti, ja tie tiek uzņemti ar dabiskiem produktiem, piemēram, augļiem un dārzeņiem.[[6]](#footnote-6)

Turpmāko gadu laikā VM atbilstoši Sabiedrības veselības pamatnostādnēs 2014.–2020.gadam paredzētajai neinfekcijas slimību riska faktoru mazināšanai plāno turpināt organizēt izglītojošus pasākumus sabiedrības informēšanai (tostarp darbspējīgajiem iedzīvotājiem, īpaši sociālās atstumtības un nabadzības riskam pakļauto iedzīvotāju grupām)par veselīga uztura jautājumiem, arī izglītojošus pasākumus par veselīgu uzturu darbavietās un izglītības iestādēs, līdzaudžu izglītošanas programmas, interešu grupas iedzīvotājiem, tematiskās lekcijas un seminārus pašvaldību un izglītības iestāžu pārstāvjiem, kā arī veselības aprūpes speciālistiem un citus pasākumus. Tāpat ir paredzēts organizēt pasākumus pašvaldībās (piemēram, veselības dienas), sagatavot informatīvos materiālus un uzskates līdzekļus (piemēram, plakātus, žurnālus, grāmatas, bukletus), kā arī veicināt augļu un dārzeņu patēriņu uzturā, popularizējot programmu “5dienā”. Minētos pasākumus plānots īstenot par valsts budžetā kārtējam gadam paredzētajiem finanšu līdzekļiem un Eiropas Savienības struktūrfondu finansējuma.[[7]](#footnote-7)

**6.2. Slimību profilakses un kontroles centrs**

Slimību profilakses un kontroles centrs 2013. gadā, īstenojot projektu „Izglābsim 100 bērnus”, sadarbībā ar Rīgas Austrumu klīniskās universitātes slimnīcas Atbalsta fondu un veselības aprūpes kompāniju „Roche Latvija” izdeva rokasgrāmatu topošām un jaunām māmiņām „Gribu būt māmiņa”, kurā doti praktiski padomi sievietēm veselīgas grūtniecības nodrošināšanai. Šajā rokasgrāmatā teikts, ka ar pilnvērtīgu, dabīgu un dažādu uzturu grūtniecības laikā organismu ir iespējams nodrošināt ar nepieciešamajām uzturvielām, vitamīniem un minerālvielām. Rokasgrāmatā uzsvērts, ka grūtniecības laikā nepieciešams izvērtēt uztura bagātinātāju lietošanu, kā arī informēt savu aprūpes speciālistu par iepriekš lietotajiem uztura bagātinātājiem. 2015. gadā Slimību profilakses un kontroles centrs minēto rokasgrāmatu izdeva atkārtoti, un tā ir pieejama arī elektroniski.[[8]](#footnote-8)

**6.3. Zāļu valsts aģentūra (turpmāk – ZVA)**

ZVA ir izveidojusies laba sadarbība ar PVD, jo PVD ekspertiem mēdz rasties jautājumi par to, vai reģistrācijai iesniegtais uztura bagātinātājs ir klasificējams kā zāles, un tad PVD eksperti lūdz ZVA atzinumu. ZVA eksperti, veicot padziļinātu uztura bagātinātāja sastāva analīzi, dod atbilstošu atzinumu.

Pēdējos gados ZVA ir izvērtējusi aptuveni 30 šādu produktu gadā.

Lai nodrošinātu kvalitatīvu ekspertīzi, ZVA budžetā tam paredzēta viena augsti kvalificēta eksperta slodze, kas sadalīta uz diviem ekspertiem, t.i., pusslodze katram. Ir izveidota arī Produkta atbilstības zāļu definīcijai novērtēšanas komisija, kas izvērtē sagatavotos atzinumus un tos apstiprina. Komisijas sastāvā ir pieci patstāvīgi locekļi, kuri tiek aicināti uz komisijas sēdi, ko sasauc pēc nepieciešamības.

Šāds pakalpojums ir klasificēts kā maksas pakalpojums un ietverts ZVA maksas pakalpojumu cenrāža 13.punktā.

|  |  |  |  |
| --- | --- | --- | --- |
| 13. | Produkta (piemēram, uztura bagātinātāja, kosmētikas līdzekļa, biocīda, medicīniskās ierīces) izvērtēšana, lai noteiktu tā atbilstību zāļu definīcijai1 | | |
| 13.1. | produkts, kura dokumentācijas novērtēšanai nav nepieciešama padziļināta zinātniska ekspertīze | iesniegums | 426,86 |
| 13.2. | produkta sastāva un farmakoloģisko īpašību padziļināta zinātniska ekspertīze | iesniegums | 853,72 |

Izveidojusies situācija, ka ekspertīze, ko ZVA eksperti veic pēc PVD pieprasījuma, netiek atlīdzināta. Ja vērtē ekspertīžu skaitu, tad ZVA budžetā netiek iekasēti diezgan ievērojami naudas līdzekļi un PVD pieprasījumu ekspertīzi ZVA nodrošina no sava budžeta.

|  |  |  |  |
| --- | --- | --- | --- |
| **Gads** | **Iesniegumi** | **Cena** | **Summa, par kuru nav izmaksāti rēķini.**  **EUR** |
| **2014.** | 23 | 426,86 | 9817,78 |
| **2015.** | 25 | 426,86 | 10671,50 |

Perspektīvā būtu jāparedz normatīvajos aktos norma, kas noteiktu, ka šīs ekspertīzes izmaksas sedz komersants vai attiecīgais pasūtītājs.

**6.4. Ekonomikas ministrija**

Tā kā uztura bagātinātāju reklāmas un komercprakses uzraudzība vairākus gadus (kopš 2013.gada) ir bijusi un ir Patērētāju tiesību aizsardzības centra (turpmāk – PTAC) prioritāte, patērētāju tiek arī regulāri informēti par to, kas jāņem vērā, iegādājoties uztura bagātinātājus, kā arī par konstatētām neatbilstībām konkrētajā tirgus jomā, tostarp sadarbībā ar PVD. Ik gadu tiek sagatavotas vairākas preses relīzes, kā arī sniegtas atbildes uz mediju uzdotajiem jautājumiem un informācijas pieprasījumiem par šo jomu.

Pēdējos gados PTAC īstenotie galvenie patērētāju informēšanas pasākumi ir šādi:

1) 2014. gada februārī tika izplatīta preses relīze par PTAC patērētāju tiesību uzraudzības rezultātiem uztura bagātinātāju jomā, un tā šo jomu ievirzīja sabiedrības dienas kārtībā**[[9]](#footnote-9)[1]**;

2) īpašu popularitāti guva 2015. gada septembrī izplatītā preses relīze par konkrētām tīmekļa vietnēm, kurās patērētājiem tiek piedāvāti nereģistrēti uztura bagātinātāji. Tika saņemti vismaz 10 plašsaziņas līdzekļu pārstāvju pieprasījumi pēc komentāriem. Plašu popularitāti ziņa guva arī sociālajos medijos**[[10]](#footnote-10)[2]**;

3) 2014. gadā tika uzsākta sadarbība ar sabiedrisko organizāciju „Veselības projekti Latvijai”, kas ar EEZ finanšu instrumenta palīdzību 2014. un 2015. gadā, īstenojot projektu „Laba pārvaldība un pacientu līdzdalība Latvijas veselības aprūpes sistēmā”, veica uztura bagātinātāju tirgus uzraudzību, ziņojot par potenciāliem pārkāpumiem PTAC, kā arī izglītojot un informējot patērētājus par uztura bagātinātāju jomu un saprātīgu lietošanu**[[11]](#footnote-11)[3]**.

Ievērojot lielo uztura bagātinātāju reklāmas un tirgus apjomu, ir nepieciešams mērķēts un aktīvs patērētāju informēšanas darbs, lai tie lētticīgi nepakļautos lielajam uztura bagātinātāju reklāmdevēju spiedienam un izdarītu informētu izvēli.

Patērētāju informēšana ir svarīgs instruments arī uztura bagātinātāju jomas tirgus uzraudzības rezultātu sasniegšanā, jo liela daļa „brīnumlīdzekļu” reklāmu piedāvātāju tīmekļa vietnes ir lokalizētas ārpus Latvijas un Eiropas Savienības robežām, tāpēc cīnīties ar šiem komersantiem un reklāmām, izmantojot administratīvām uzraudzības metodes, ir sarežģīti un svarīgākais patērētāju ekonomisko interešu aizsardzības līdzeklis ir patērētāju informēšana un izglītošana.

Ievērojot minēto, PTAC pievienojas PVD iniciatīvai par sabiedrības (patērētāja) izglītošanu. Taču, lai efektīvāk informētu patērētājus par uztura bagātinātāju un “brīnumlīdzekļu” reklāmās sludinātajiem pārspīlētajiem efektiem, PTAC uzskata, ka PVD iecerētie sabiedrības informēšanas kampaņas pasākumi būtu papildināmi arī ar šādiem komunikāciju kanāliem un darbībām:

a) audio un TV reklāmu raidīšana plašsaziņas līdzekļos. Nepieciešamais finansējums – aptuveni 60 000 *euro* (TV un audio rullīšu sagatavošana un raidīšana);

b) interneta baneru izveide un izvietošana– aptuveni 6000 *euro*;

c) kampaņas pasākumi un citas darbības – aptuveni 4000 *euro.*

Attiecībā uz papildu finansējuma pieprasījumu 70 000,00 *euro* apmērā 2018.-2020. gadam paskaidrojam, ka šajā pieprasījuma aprēķinā nav ietvertas darbinieku algas, bet tas attiecas uz konkrētajiem informēšanas pasākumiem, kas minēti Informatīvajā ziņojumā (t.sk. ietverot ārpakalpojumus, piemēram, par reklāmu veidošanu, vizuālo materiālu izstrādi un drukāšanu, par reklāmu izplatīšanu televīzijā, interneta portālos utt.).

PTAC plāno savu sabiedrības informēšanas pasākumu organizēt kā vienu kampaņveidīgu pasākumu, kas būs plānots 2019. gadā, 2018. gadā paredzot sagatavošanās darbus (reklāmas materiālu izstrādi). Vairāku gadu pieredzē ir gūti apstiprinājumi, ka izglītošanas pasākumus lietderīgāk ir veikt viena gada laikā, tāpēc 2020. gadā PTAC neplāno veikt sabiedrības izglītošanas pasākumus.

**6.5. PVD darbs uztura bagātinātāju jomā 2010.–2015. gadā un turpmākajos trīs gados plānotie pasākumi**

PVD ir apkopojis informāciju par uztura bagātinātāju uzraudzību un kontroli par laikposmu no 2010. līdz 2015. gadam, un šis informatīvais materiāls satur datus par:

* 1. sabiedrības informēšanas pasākumiem uztura bagātinātāju jomā;
  2. esošo situāciju uztura bagātinātāju paziņošanas, novērtēšanas un reģistrācijas jomā;
  3. uztura bagātinātāju iekšējo tirgus kontroli;
  4. pārtikas aprites uzņēmumu kontrolēm laikposmā no 2010. līdz 2015. gadam (vidēji);
  5. uztura bagātinātāju oficiālo kontroli uz ārējās Eiropas Savienības robežas;
  6. nepieciešamā finansējuma aprēķiniem uztura bagātinātāju oficiālajai kontrolei un sabiedrības izglītošanas jomā.

**6.5.1. Pasākumi sabiedrības informēšanas jomā par uztura bagātinātājiem**

PVD 2015. gadā sabiedrības informēšanas jomā par uztura bagātinātājiem ir īstenojis šādus pasākumus:

* 1. sagatavots informatīvais buklets sabiedrībai „Uztura bagātinātāji”;
  2. izstrādātas vadlīnijas „Uztura bagātinātāju vadlīnijas”, kas paredzētas uztura bagātinātāju ražotājiem un izplatītājiem;
  3. izstādes „Riga Food 2015” laikā organizēts seminārs „Kas jāzina un jāievēro, reģistrējot uztura bagātinātājus Pārtikas un veterinārā dienestā. Uztura bagātinātāju vadlīnijas un jomas aktualitātes”;
  4. PVD Novērtēšanas un reģistrācijas departamentā notikušas regulāras bezmaksas klientu konsultācijas (klātienē, pa telefonu, e-pastā) par uztura bagātinātāju reģistrācijas un marķēšanas jautājumiem uzņēmējiem, patērētājiem un citu PVD struktūrvienību kolēģiem.

**6.5.2. Uztura bagātinātāju paziņošana, novērtēšana un reģistrācija**

Pārtikas uzņēmumi paziņo par uztura bagātinātāju laišanu tirgū, un PVD tos reģistrē, pārliecinoties, vai normatīvajos aktos noteiktās prasības tiek pareizi izpildītas. PVD uztura bagātinātāju reģistrā iekļauto uztura bagātinātāju kopējais skaits laikposmā no 2009. gada līdz 2015. gadam ir palielinājies (sk. 1. attēlu). Tekstā tiek lietots saīsinājums „UB” – uztura bagātinātājs.

1. attēls

Laikposmā no 2012. gada līdz 2015. gadam ir novērojama stabila tendence, ka katru gadu pieaug paziņojumu skaits par jaunu uztura bagātinātāju laišanu tirgū.

2015. gada nogalē uztura bagātinātāju reģistrā bija iekļauti 6070 uztura bagātinātāji. PVD uztura bagātinātāju reģistrā izdarītās izmaiņas reģistrētam uztura bagātinātājam laikposmā no 2011. gada līdz 2015. gadam atspoguļo 2. attēls.

2.attēls

Dati par PVD uztura bagātinātāju reģistrā iekļauto trešajās valstīs ražoto to uztura bagātinātāju pieaugumu, kas nebija laisti Eiropas Ekonomikas zonas valstu tirgū, salīdzinājumā ar jaunu uztura bagātinātāju kopējo skaitu laikposmā no 2011. gada līdz 2015. gadam doti 3. attēlā.

3.attēls

* + 1. **Uztura bagātinātāju iekšējā tirgus kontrole**

Visi PVD pārtikas uzņēmumu kontroļu rezultāti tiek protokolēti un ievadīti PVD kontroles protokolu datubāzē. PVD patlaban ir pieejama informācija par visām veiktajām kontrolēm dažādos uzraudzības uzņēmumos, tostarp ir iespējams atlasīt, cik kontroļu veikts aptiekās un zāļu lieltirgotavās, bet nav iespējams atlasīt informāciju par to, cik kontroļu bija saistītas ar uztura bagātinātājiem.

**6.5.3.1. Uztura bagātinātāju laboratoriskā kontrole iekšējā tirgū**

Eiropas Savienības normatīvajos aktos nav noteikts, ka jāīsteno obligātās monitoringa programmas uztura bagātinātājiem, nosūtot paraugu analīzēm uz laboratoriju. Līdz 2015. gadam PVD monitoringa programmas neparedzēja uztura bagātinātāju regulāru laboratorisko kontroli.

Paraugu laboratoriskā kontrole bija iespējama, šim mērķim izmantojot līdzekļus neparedzētiem gadījumiem, saistībā arī ar *RASFF* ziņojumiem un sūdzībām.

**2014. gadā**, ievērojot uzņēmēju un patērētāju sūdzības, tika pārbaudīti **11 uztura bagātinātāju paraugi**, un no tiem trīs bija neatbilstoši: divos paraugos neatbilstošs monakolīna daudzums, un vienā konstatētas aizliegtas vielas sildenafils un tadalafils. Kopējas izmaksas – vidēji 3000 *euro*.

**2015. gadā**, izmantojot līdzekļus neparedzētiem gadījumiem, noņemti, un laboratoriski izmeklēti **20 uztura bagātinātāju paraugi,** kuros noteikts D3 un B9 vitamīnu daudzums, dzelzs, cinks, selēns un kalcijs. Pārbaudīto uztura bagātinātāju izcelsmes valstis ir Lielbritānija, Vācija, ASV, Kanāda, Baltkrievija un Latvija. Septiņos paraugos tika konstatēts pārsniegts vai nepietiekams B9 vitamīna (folskābes) daudzums, četros paraugos – D3 vitamīna daudzums un vienā paraugā – selēna daudzums. Četros paraugos paraugos selēna daudzums bija mazāks par deklarēto un divos paraugos – kalcija daudzums. Kopējās izmaksas – 5995,62 *euro*.

Uztura bagātinātāju laboratoriskā kontrole ir ļoti ierobežota, jo uztura bagātinātājos nosakāmās sastāvdaļas ir visai daudzveidīgas, laboratoriskās izmaksas ir lielas, un paraugi bieži vien ir jānosūta uz citu dalībvalstu laboratorijām. Vidēji viena uztura bagātinātāja parauga (sastāvdaļa) laboratoriskās izmaksas svārstās no 200 līdz 400 *euro*.

**6.5.3.2. *RASFF* paziņojumi saistībā ar uztura bagātinātājiem**

**2011. gadā** saņemti trīs un nosūtīti pieci *RASFF* paziņojumi par uztura bagātinātāju neatbilstību normatīvajos aktos noteiktajām prasībām (aizliegtas vielas vai apstrāde ar jonizējošo starojumu).

|  |  |  |  |  |
| --- | --- | --- | --- | --- |
| **Nr.** | **Produkts** | **Izcelsmes valsts** | **Konstatētais pārkāpums** | **Piezīmes** |
| **2011. gads** | | | |  |
| 1. | UB tējas | Krievija | neatļauta apstrāde ar jonizējošo starojumu | Ziņotājvalsts **Latvija** kopā 5 ziņojumi |
| 2. | UB ekstrakts | ASV | benzetonija hlorīds, benzalkonija hlorīds, neatļautas vielas | ES dalībvalsts |
| 3. | UB | ASV | N-acetilcisteīns, neatļauta viela | ES dalībvalsts |
| 4. | UB ekstrakts | Polija | benzalkonija hlorīds, neatļauta viela | ES dalībvalsts |

**2012. gadā** saņemti astoņi un nosūtīti pieci *RASFF* paziņojumi par uztura bagātinātāju neatbilstību normatīvajos aktos noteiktajām prasībām (aizliegtas vielas vai apstrāde ar jonizējošo starojumu).

|  |  |  |  |  |
| --- | --- | --- | --- | --- |
| **Nr** | **Produkts** | **Izcelsmes valsts** | **Konstatētais pārkāpums** | **Piezīmes** |
| **2012. gads** | | | | ES dalībvalsts |
| 1. | UB tējas | Krievija | neatļauta apstrāde ar jonizējošo starojumu | Ziņotājvalsts **Latvija** – kopā 5 ziņojumi |
| 2. | UB sportistiem | ASV | Fulvoskābe, palielināts daudzums | ES dalībvalsts |
| 3. | UB sportistiem | ASV | 1,3dimetilamilamīns, neatļauta viela | 4 ziņojumi  ES dalībvalsts |
| 4. | UB sportistiem | Kanāda | 1,3dimetilamilamīns, neatļauta viela | ES dalībvalsts |
| 5. | UB sēklas | Latvija | Benzotonija hlorīds, neatļauta viela | Sēklu ekstrakts no Polijas |
| 6. | UB sēklas | Latvija | Benzotonija hlorīds, neatļauta viela | Sēklu ekstrakts no ASV |

**2013.gadā** saņemts viens un nosūtīti pieci *RASFF* paziņojumi par uztura bagātinātāju neatbilstību normatīvajos aktos noteiktajām prasībām (aizliegtas vielas vai apstrāde ar jonizējošo starojumu).

|  |  |  |  |  |  |
| --- | --- | --- | --- | --- | --- |
| **Nr.** | **Produkts** | **Izcelsmes valsts** | **Konstatētais pārkāpums** | **Piezīmes** | |
| **2013. gads** | | | |  |
| 1. | UB | Krievija | neatļauta apstrāde ar jonizējošo starojumu | Ziņotājvalsts **Latvija** – kopā 5 ziņojumi |
| 2. | UB ar kofeīnu | Ungārija | Sineprīns, neatļauta viela | ES dalībvalsts |

**2014.gadā** saņemti 18 un nosūtīti divi *RASFF* paziņojumi par uztura bagātinātāju neatbilstību normatīvajos aktos noteiktajām prasībām (aizliegtas vielas vai apstrāde ar jonizējošo starojumu).

|  |  |  |  |  |
| --- | --- | --- | --- | --- |
| **Nr.** | **Produkts** | **Izcelsmes valsts** | **Konstatētais pārkāpums** | **Piezīmes** |
| **2014. gads** | | | |  |
| 1. | UBsportistiem | ASV | magnija aspartāts, kalcija/kālija fosfātu citrāts, cinka, mangāna, vara glicināta helāti, hroma nikotināta glicināta helāts, molibdēna glicināta helāts, neatļauta viela | ES dalībvalsts |
| 2. | UB sportistiem | ASV | palielināts B6 vitamīna daudzums | ES dalībvalsts |
| 3. | UB sportistiem | Polija | makas (*Lepidium meyenii*) sakne, vitānija (*Withania somnifera*), tribuļi (*Tribulus terrestris*), tragantzirņi (*Astragalus membranaceus*) | ES dalībvalsts |
| 4. | UB sportistiem | ASV | magnija aspartāts | ES dalībvalsts |
| 5. | UB | Lielbritānija | vanādijs | ES dalībvalsts |
| 6. | UB | ASV | magnija aspartāts | ES dalībvalsts |
| 7. | UB sportistiem | ASV | vinpocetīns | ES dalībvalsts |
| 8. | UB sportistiem | ASV | beta ekdisterons, bioperīns un neatļauta jaunās pārtikas sastāvdaļa – rodiola (*Rhodiola rosea*) (rozavīni) | ES dalībvalsts |
| 9. | UB sportistiem | ASV | Ķīnas citronliāna (*Schisandra chinensis*), kordiceps (*Cordyceps sinensis*) un neatļauta jaunās pārtikas sastāvdaļa – rodiola (*Rhodiola rosea*) | ES dalībvalsts |
| 10. | UB sportistiem | ASV | miltenes (*Arctostaphylos uva-ursi*) lapas, koleja (*Coleus Forskohlii*), vitānijas jeb ašvagandas ekstrakts (*Ashwangandha Extract*), bioperīns *Bioperine®*, neatļauta jaunās pārtikas sastāvdaļa – rodiola (*Rhodiola rosea*) | ES dalībvalsts |
| 11. | UB sportistiem | ASV | oksitropa (*Oxytropis falcate*) ekstrakts un kalcija glicerofosfāts | ES dalībvalsts |
| 12. | UB | Indija | stizolobija (*Mucuna pruriens*) | ES dalībvalsts |
| 13. | UB sportistiem | ASV | vinpocetīns un bora citrāts | ES dalībvalsts |
| 14. | UB sportistiem | ASV | stizolobija (*Mucuna pruriens*) un vinpocetīns | ES dalībvalsts |
| 15. | UB | ASV | gugulsterons | ES dalībvalsts |
| 16. | UB sportistiem | ASV | Sibīrijas žeņšeņs un jaunās pārtikas sastāvdaļa – mārdadzis (*Silybum marianum*), neatļautas vielas arginīna alfa ketoglutarāts un L-karnitīna fumarāts | ES dalībvalsts |
| 17. | UB sportistiem | ASV | palielināts B6 vitamīna daudzums | ES dalībvalsts |
| 18. | UB | Ķīna, Polija | tetrahidrokanabiols | ES dalībvalsts |
| 19. | UB | nezināma | sildenafila tionanalogi (dapoksetīns, ditiodesmetilkarbodenafils un desmetilkarbodenafils) | ES dalībvalsts |
| 20. | UB | Krievija | neatļauta apstrāde ar jonizējošo starojumu | Ziņotājvalsts **Latvija** – kopā 2 ziņojumi |

**2015. gadā** saņemti 11 un nosūtīts viens *RASFF* paziņojums par uztura bagātinātāju neatbilstību normatīvajos aktos noteiktajām prasībām (aizliegtas vielas vai apstrāde ar jonizējošo starojumu).

|  |  |  |  |  |
| --- | --- | --- | --- | --- |
| **Nr.** | **Produkts** | **Izcelsmes valsts** | **Konstatētais pārkāpums** | **Piezīmes** |
| **2015. gads** | | | |  |
| 1. | UB sportistiem | Latvija | Sildenafila analogi, neatļautas vielas | 3 ziņojumi (nereģistrēts uzņēmums, nav atrodams adresē, administratīvais sods) – ES dalībvalsts |
| 2. | UB | Indija | neatļauta apstrāde ar jonizējošo starojumu | Ziņotājvalsts **Latvija** |
| 3. | UB | ASV | Neatļautas vielas: cinka aminoskābju helāts, selēna aminoskābju helāts, vara aminoskābju helāts, mangāna aminoskābju helāts, hroma dinikotināta glicināts, nikotīnamīds | ES dalībvalsts |
| 4. | UB pulveris | Ķīna | *Salmonella Rissen,* neatļauta viela | ES dalībvalsts |
| 5. | UB | ASV | 2,4-dinitrofenols, natļauta viela | ES dalībvalsts |
| 6. | UB | Indija | progesterons, androstendions, neatļautas vielas | ES dalībvalsts |
| 7. | UB | ASV | johimbīns | ES dalībvalsts |
| 8. | UB | Vācija | montānskābes ēsteri, neatļautas vielas | ES dalībvalsts |
| 9. | UB | Kīna | agmatīna sulfāts, neatļauta viela | ES dalībvalsts |

Latvijā saņemto un nosūtīto *RASFF* paziņojumu skaita apkopojums dots 4. attēlā.

4.attēls

**6.5.3.3. Iesniegumi un sūdzības saistībā ar uztura bagātinātājiem**

Laikposmā no 2013. gada līdz 2015. gadam PVD sagatavoja un nosūtīja 294 vēstules uzņēmējiem, fiziskām un citām juridiskām personām par uztura bagātinātāju neatbilstībām tiesību aktiem. No tām:

* 1. vidēji 28% – par neatļauto veselīguma norāžu lietošanu;
  2. 24% – par nereģistrētajiem uztura bagātinātājiem;
  3. 48% – par atšķirībām uztura bagātinātāju reģistrā sniegtajā informācija un tirdzniecībā esošo uztura bagātinātāju marķējumā.

PVD regulāri saņem patērētāju un uzņēmēju sūdzības par uztura bagātinātāju neatbilstošu marķējuma informāciju vai reģistrā neiekļautajiem uztura bagātinātājiem:

* 1. 2013. gadā saņemtas un izmeklētas 23 sūdzības;
  2. 2014. gadā saņemtas un izmeklētas 12 sūdzības;
  3. 2015. gadā saņemtas un izmeklētas 19 sūdzības.

**6.5.3.4. Uzņēmumi un kontroles**

**Pārtikas tirdzniecības, tajā skaitā uztura bagātinātāju tirdzniecības uzņēmumu, un uztura bagātinātāju ražošanas uzņēmumu skaits laikposmā no 2011. gada līdz 2015. gadam.**

|  |  |  |  |  |  |  |
| --- | --- | --- | --- | --- | --- | --- |
| **Nr.p.k.** | **Pārtikas uzņēmumu veidi** | **Uzņēmumu skaits (pārskata perioda beigās)** | | | | |
| **2011.** | **2012.** | **2013.** | **2014.** | **2015.** |
| 1 | Pārtikas mazumtirdzniecības un vairumtirdzniecības uzņēmumi (t.sk. uztura bagātinātāju tirdzniecība) | 14517 | 14571 | 14697 | 15011 | 15273 |
| 1.1. | pārtikas izplatīšana internetā un pa pastu | 62 | 90 | 130 | 160 | 194 |
| 1.2. | pārtikas izplatīšana zāļu lieltirgotavās | 36 | 47 | 50 | 59 | 66 |
| 1.3. | pārtikas izplatīšana aptiekās | 884 | 886 | 883 | 884 | 884 |
| 2. | Uztura bagātinātāju ražošana | 27 | 28 | 33 | 31 | 37 |

2015.gadā PVD uzskaitē un uzraudzībā bija iekļauti 15 273 pārtikas tirdzniecības uzņēmumi un 37 uztura bagātinātāju ražošanas uzņēmumi.

**Uztura bagātinātāju uzņēmumu kontroles laikposmā no 2011.gada līdz 2015.gadam\***

|  |  |  |  |  |  |  |
| --- | --- | --- | --- | --- | --- | --- |
| **Nr. p.k.** | **Pārtikas uzņēmumu veidi** | **Kopējais kontroļu skaits** | | | | |
| **2011.** | **2012.** | **2013.** | **2014.** | **2015.** |
| 1 | Pārtikas tirdzniecība uzņēmumi (t.sk. uztura bagātinātāju tirdzniecība) mazumtirdzniecība un vairumtirdzniecība, t.sk. | 19306 | 18243 | 16961 | 16990 | 14911 |
| 1.1. | pārtikas izplatīšana internetā un pa pastu | 32 | 62 | 49 | 50 | 29 |
| 1.2. | pārtikas izplatīšana zāļu lieltirgotavās | 34 | 24 | 42 | 33 | 35 |
| 1.3. | pārtikas izplatīšana aptiekās | 352 | 372 | 329 | 326 | 316 |
| 2. | Uztura bagātinātāju ražošana | 44 | 53 | 47 | 40 | 51 |

Piezīmes.\*

* Veikalus kontrolē ne retāk kā vienu reizi gadā.
* Aptiekas un zāļu lieltirgotavas kontrolē ne retāk kā vienu reizi divos gados.
* Uztura bagātinātāju izplatīšanu internetā un pa pastu būtībā ir iespēja kontrolēt tikai pēc sūdzību un iesniegumu saņemšanas.
* Uztura bagātinātāju ražošanas uzņēmumus kontrolē ne retāk kā divas reizes gadā.

5.attēls

**Pārtikas tirdzniecības uzņēmumos konstatēto neatbilstību īpatsvars 2015. gadā**

**Uztura bagātinātāju ražošanas uzņēmumos konstatētie neatbilstību gadījumi laikposmā no 2011. gada līdz 2015. gadam**

|  |  |  |  |  |  |
| --- | --- | --- | --- | --- | --- |
| **Neatbilstību grupa** | **2011.** | **2012.** | **2013.** | **2014.** | **2015.** |
| Pārtikas aprites telpu higiēna | 12 | 10 | 11 | 11 | 10 |
| Iekārtas un aprīkojums | 5 | 6 | 8 | 12 | 9 |
| Ūdensapgāde | 5 | 5 | 1 | 5 | 4 |
| Tehnoloģiskā procesa ievērošana | 2 | 2 | 3 | 3 | 4 |
| Pārtikas temperatūras režīms | 0 | 0 | 0 | 0 | 2 |
| Pārtikas marķējums | 6 | 7 | 8 | 3 | 5 |
| Pārtikas izsekojamība | 3 | 4 | 9 | 4 | 7 |
| Pārtikas iepakošana, t.sk. materiāli | 9 | 8 | 7 | 8 | 7 |
| Pārtikas derīguma termiņš, to pamatojums | 5 | 2 | 0 | 4 | 5 |
| Pārtikas piedevu lietošana | 2 | 1 | 2 | 0 | 6 |
| Personāla higiēna | 6 | 6 | 3 | 7 | 4 |
| Personāla apmācība | 6 | 3 | 6 | 8 | 5 |
| Pārtikā neizmantojamie dzīvnieku izcelsmes blakusprodukti | 0 | 0 | 0 | 0 | 0 |
| *HACCP* (paškontroles) procedūras | 14 | 14 | 15 | 17 | 22 |
| Tīrīšanas un dezinfekcijas procedūras | 6 | 2 | 2 | 2 | 1 |
| Deratizācijas un dezinsekcijas procedūras | 3 | 1 | 2 | 1 | 2 |
| **Kopā** | **84** | **71** | **77** | **85** | **93** |

PVD ir veicis 51 kontroli uztura bagātinātāju ražošanas uzņēmumos. Kontroļu laikā konstatētas 93 neatbilstības, no tām visvairāk neatbilstību bijis paškontroles procedūrās (22 gadījumi), neatbilstības pārtikas aprites telpu higiēnā (10 gadījumu) un neatbilstības iekārtu un aprīkojuma higiēnā (9 gadījumi).

6. attēls

**6.5.4. Uztura bagātinātāju kontrole uz Eiropas Savienības ārējās robežas**

Par kravu atbildīgajām personām ir pienākums 24 stundas pirms paredzētas kravas ievešanas Latvijā par to paziņot PVD robežkontroles punktam, caur kuru krava tiks ievesta, aizpildot veidlapu “Iepriekšējais paziņojums – KID I daļa”.

PVD robežkontroles inspektori, saņemot paziņojumu “Iepriekšējais paziņojums – KID I daļa”, kontrolē:

1. importētāja reģistrāciju PVD pārtikas uzņēmumu reģistrā;
2. uztura bagātinātāja reģistrāciju (paziņošanu) PVD uztura bagātinātāju reģistrā;
3. *RASFF* sistēmā esošās informācijas izvērtējumu, analizējot riska faktorus;
4. paraugu ņemšanu, ja tas noteikts monitoringa programmā.

|  |  |  |  |  |  |
| --- | --- | --- | --- | --- | --- |
|  | **UB laboratoriskā kontrole PVD KP** | | | | **PVD kontroles punktos veiktās UB kontroles** |
|  | **Izmeklējumi** | **Paraugu skaits** | **Neatbilstošo paraugu skaits** | **Kopējās izmaksas** | **Kontroļu skaits** |
| **2011.** | Svins, kadmijs | 1 | 0 | Ls 33,44 | 402 |
| Apstrāde ar jonizējošo starojumu\*\*\* | 7 | 5 | Ls 1819,49 |
| **2012.** | Svins, kadmijs | 2 | 0 | Ls 66,88 | 474 |
| Apstrāde ar jonizējošo starojumu\*\*\* | 8 | 5 | Ls 1492,64 |
| **2013.** | Svins, kadmijs | 2 | 0 | Ls 80,40 | 510 |
| Svins | 2 |  | Ls 40,20 |
| Apstrāde ar jonizējošo starojumu\*\*\* | 10 | 5 | Ls 2336,00 |
| **2014.** | Svins, kadmijs | 2 | 0 | 114,40 *euro* | 837 |
| Apstrāde ar jonizējošo starojumu\*\*\* | 13 | 2 | 2833,36 *euro* |
| **2015.** | Svins, kadmijs | 1 | 0 | 57,20 *euro* | > 62 |
| Apstrāde ar jonizējošo starojumu\*\*\* | 10 | 1 | 1673,84 *euro* |

Laikposmā no 2011.gada līdz 2015.gadam veikto uztura bagātinātāju laboratorisko kontroļu (izmeklējuma veidu), tajās konstatēto neatbilstību un izmaksu kopskaita apkopojums.

**7. Nepieciešamais finansējums uztura bagātinātāju uzraudzībai, kontrolei un sabiedrības izglītošanai**

**7.1. Uztura bagātinātāju uzraudzība un kontrole**

Efektīva uztura bagātinātāju uzraudzība un kontrole ir resursietilpīga. Tās nodrošināšanai ir nepieciešams apmācīts, kvalificēts personāls, kā arī mērķtiecīga uztura bagātinātāju uzraudzības programma, kas ietver trīspakāpju uztura bagātinātāju laboratoriskos izmeklējumus:

1) pirmstirgus kontroli (pārbaudi);

2) uztura bagātinātāju aprites kontroli (pārbaudi) iekšējā tirgū;

3) uztura bagātinātāju kontroli uz Latvijas Republikas ārējās robežas.

Īstenojot uztura bagātinātāju uzraudzības programmu, kas balstīta uz *RASFF* ziņojumos fiksēto gadījumu analīzi attiecībā uz uztura bagātinātāju, katru gadu ir paredzēts laboratoriski kontrolēt gan Eiropas Ekonomikas zonā, gan trešajās valstīs ražotos uztura bagātinātājus, lai:

1. uztura bagātinātājos noteiktu uzturvielu (vitamīnu un minerālvielu) vai citu tādu vielu daudzumu, kurām ir uzturvērtība vai fizioloģiska ietekme, salīdzinājumā ar marķējumā deklarēto vērtību, īpašu uzmanību pievēršot uztura bagātinātājiem, kuru marķējumos ir ietvertas uzturvērtības un veselīguma norādes, kā arī produktiem, kas ir paredzēti jutīgajām patērētāju grupām (bērniem, grūtniecēm, sievietēm laktācijas periodā);
2. noteiktu piesārņotāju daudzumu (svinu, kadmiju, dzīvsudrabu);
3. konstatētu neatļautu farmaceitisku vielu klātbūtni (piemēram, sibutramīnu – notievēšanai paredzētos uztura bagātinātājos, sildenafilu un/vai tā analogus – uztura bagātinātājos, kas paredzēti vīriešiem un tiek reklamēti vai piedāvāti kā potenci uzlabojoši);
4. konstatētu neatļautu apstrādi ar jonizējošo starojumu;
5. veiktu testēšanu, ņemot vērā *RASFF* sistēmā pieejamo aktuālo informāciju.

**7.2. Sabiedrības (patērētāja) izglītošana**

Uztura bagātinātāju tirgus un sortimenta pieaugošā dinamika, ko nosaka patērētāju pieprasījums pēc veselību veicinošiem produktiem, aktualizē nepieciešamību izglītot patērētājus un uztura bagātinātāju tirgus operatorus.

Jauno sociālo mediju ietekme un arvien populārākā uztura bagātinātāju tirdzniecība interneta vidē strauji veicina jaunu uztura bagātinātāju izplatīšanas kanālu attīstību, un tas no PVD prasa papildu resursus, kapacitāti, kā arī nosaka nepieciešamību pilnveidot sabiedrībai (patērētajiem) paredzēto izglītojošo izziņas, informatīvo materiālu saturu, to pasniegšanas formu un kanālus.

Sabiedrības informēšanai un izglītošanai par uztura bagātinātāju, ņemot vērā PVD pieredzi un aktuālo situāciju ir iecerēts akcentēt vairākas tēmas.

1. “Kas jāņem vērā, iegādājoties uztura bagātinātājus internetveikalā?”

Interaktīva ilustratīva videofilma, kurā atspoguļots būtiskākais, kas jāņem vērā, iegādājoties preces internetveikalā, kā arī informācija, kādai būtu jābūt pieejamai par produktu, skarot jautājumus par uztura bagātinātāju reklāmu. Prognozējamās izmaksas – 7000,00 *euro.*

2. “Uztura bagātinātāji – mīti un realitāte”

Informatīvs (interaktīvs) uzziņas materiāls, kurā analizēti biežākie reklāmās minētie apgalvojumi par uztura bagātinātājiem, īpaši akcentējot to, ka uztura bagātinātāji nenovērš slimības, tās neārstē, neaizvieto veselīgu uzturu u. tml. Prognozējamās izmaksas – 5500,00 *euro*.

3. Ikgadējs PVD organizēts informatīvs pasākums, seminārs uztura bagātinātāju apritē iesaistītajiem pārtikas uzņēmējiem. Prognozējamās izmaksas – 500, 00 *euro.*

Nepieciešamais finansējums sabiedrības informēšanas, izglītošanas nodrošināšanai PVD katru gadu kopumā – 13 000,00 *euro.*

**7.3. Mūsdienu prasībām atbilstoša specifisko pārtikas produktu informācijas sistēma – reģistrs**

Patlaban PVD Uztura bagātinātāju reģistrs (turpmāk – UB reģistrs) satur informāciju par uztura bagātinātājiem, kas tiek laisti Latvijas tirgū. Reģistrs ir būtisks instruments un palīgs, kā nodrošināt riska analīzi attiecībā uz uztura bagātinātājiem, plānojot mērķtiecīgu uztura bagātinātāju kontroli un uzraudzību un nodrošinot efektīvu komunikāciju starp visām ieinteresētājām pusēm.

UB reģistrs tika izstrādāts 1999. gadā, un 2016. gadā tika izdarītas pēdējās izmaiņas programmatūrā. Daļa servera programmatūras ir nedroša un neatbilst mūsdienu prasībām, jo esošā risinājuma prasību dēļ nav atjaunināma uz jaunākajām izstrādātāja atbalstītām versijām. Tehniskais risinājums nepieļauj papildu informācijas lauku pievienošanu, informācijas grupēšanu un esošo lauku modificēšanu.

Sākotnēji programmatūra izstrādāta kā viena lietotāja lietotne, ko pēcāk mēģināts pielāgot vairākiem lietotājiem. Esošais risinājums nenodrošina drošības prasībām atbilstošu vairāku lietotāju autentifikāciju, un nav iespējama arī dažādu līmeņu lietotāju tiesību piešķiršana un administratora tiesību nodalīšana no lietotāja.

Esošais UB reģistrs ir tehniski novecojis, nav izmantojams informācijas apstrādei par specifiskajiem pārtikas produktiem (diētisko pārtiku, medicīniskiem nolūkiem paredzētu pārtiku, maisījumiem zīdaiņiem, pilnīgiem uztura aizstājējiem svara kontrolei, dabīgo minerālūdeni), kā arī efektīvas informācijas apmaiņas nodrošināšanai ar sabiedrību – patērētājiem un specifisko pārtikas produktu apritē iesaistītajām personām. UB reģistra uzlabojumi nav iespējami, jo izstrādātājs vairs nepastāv.

UB reģistrs tiek uzturēts paļaujoties uz dienesta Informācijas tehnoloģiju (IT) speciālistiem darba slodzes ietvaros. UB reģistra uzturēšanai finansējums nav bijis piešķirts un nav arī šobrīd.

Esošais risinājums neatbilst Ministru kabineta 2015. gada 28. jūlija noteikumiem Nr.442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām”. Ievērojot šo noteikumu prasības, esošā sistēma jāatslēdz 2019. gada 1. janvārī.

**7.4. Jaunā reģistra konceptuālā uzbūve**

Lai izvērtētu specifisko pārtikas produktu pieteikumus un ievadītu attiecīgo informāciju, to apkopotu un saglabātu, reģistrs ir jāveido kā vienots strukturēts **specifisko pārtikas produktu katalogs**, kas aptver visas novērtēšanai un reģistrācijai pakļauto specifisko pārtikas produktu grupas:

a) uztura bagātinātājus;

b) diētisko pārtiku. No 2016. gada 20. jūlija terminu “diētiskā pārtika” aizstās šādas produktu grupas:

* īpašiem medicīniskiem nolūkiem paredzēta pārtika;
* pilnīgi uztura aizstājēji svara kontrolei;
* maisījumi zīdaiņiem;
* papildu ēdināšanas maisījums zīdaiņiem, kurš ražoti no olbaltumvielu hidrolizātiem;
* dabīgais minerālūdens;
* citas pārtikas produktu kategorijas saskaņā ar iespējamajiem grozījumiem normatīvajos aktos nākotnē (piemēram, pārtika, kurai pievienoti vitamīni un minerālvielas vai arī citas vielas, – bagātināta pārtika).

**7.5. Jaunā reģistra (specifisko pārtikas produktu informācijas sistēmas) sniegtās iespējas:**

a) uzņēmēju autorizācija. Uzņēmējiem autorizācija dotu iespēju nodrošināt saraksti elektroniski, portālā, uzlabojot savstarpējās komunikācijas efektivitāti ar PVD, un atvieglotu administratīvo un birokrātisko slogu. Elektroniska pieteikumu iesniegšana PVD, izmantojot *CESP* (*Common European Submission Portal*), jau tiek izmantota veterināro zāļu reģistrācijas dokumentācijas saņemšanai, kā arī citās ES dalībvalstis, kas veic uztura bagātinātāju reģistrāciju savā valstī;

b) reģistra lietotājiem (patērētājiem, uzņēmējiem, kontroles institūcijām u.c.) būtu iespēja atlasīt un meklēt produktus, tos grupēt pēc sastāvdaļām. Pašreizējais UB reģistrs šādu iespēju sniedz tikai daļēji;

c) parādīts produkta iepakojuma un marķējuma attēls;

d) iekļauta informācija par reģistrētajiem specifiskajiem pārtikas produktiem – uztura bagātinātājiem, diētisko pārtiku, dabīgiem minerālūdeņiem un citām produktu kategorijām, ja to nākotnē noteiks normatīvie akti;

e) uztura bagātinātāju operatoriem būtu iespēja elektroniski iesniegt paziņojumu par specifisko pārtikas produktu reģistrāciju, veikt autorizētu saraksti ar PVD, tā mazinot administratīvo slogu un padarot efektīvāku savstarpējo komunikāciju;

f) informācijas ievadīšana un apstrāde, balstīta uz noteiktu, vienotu klasifikatoru piesaisti un (vai) izveidi, piemēram:

* + juridisko personu adrešu klasifikatora piesaiste vienota adrešu pieraksta nodrošināšanai;
  + sasaiste ar PVD uzraudzībai pakļauto uzņēmumu reģistru;
  + klasifikatoru izstrāde atsevišķām pārtikas produktu sastāvdaļu grupām (vitamīniem, minerālvielām un to ķīmisko savienojumu veidiem, augu valsts sastāvdaļām, pārtikas piedevām u.c.). Tādējādi tiktu nodrošināts vienots sastāvdaļu pieraksts reģistrā, kā arī paātrināta informācijas ievadīšana sistēmā.

**7.6. Informācija jaunajā reģistrā:**

* 1. pārtikas produkta nosaukums, pagatavojuma veids, fasējuma un iepakojuma vienības lielums, ieteicamā dienas deva;
  2. produkta sastāvdaļas. Sastāvdaļu saraksts ir plašs un daudzveidīgs – no uzturvielām un vielām ar uzturvērtību vai fizioloģisko ietekmi, piemēram, vitamīniem, minerālvielām, aminoskābēm, augu valsts sastāvdaļām līdz jaunās pārtikas sastāvdaļām un dažādām palīgvielām, tostarp pārtikas piedevām;
  3. pārtikas produkta marķējums un cita tam pievienotā informācija;
  4. pārtikas produkta iepakojuma fotoattēls.Reģistram ir jāparedz pietiekama kapacitāte pārtikas produktu iepakojuma attēla iegūšanai un saglabāšanai. Iepakojuma attēla publicēšana datubāzē patērētājiem sniegtu papildu ilustratīvu informāciju par konkrēto pārtikas produktu;
  5. pārtikas produkta svītrkoda nolasītājs;
  6. juridiskajām personām, kas atbildīgas par produkta laišanu tirgū (ražotājam, izplatītājam, pilnvarotajam pārstāvim), – nosaukums, adrese, kontaktinformācija;
  7. produkta riska profila raksturojums (informācija par veiktajiem izmeklējumiem, ekspertu piešķirtie klasifikācijas kodi produktam, ņemot vērā tā sastāvu, mērķauditoriju, sūdzības, *RASFF* ziņojumos sniegto informāciju);
  8. veikto novērtēšanas un reģistrācijas darbību vēsturi saistībā ar pārtikas produkta apriti tirgū;
  9. noteiktai pārtikas produktu kategorijai specifiska informācija.

**7.7. Reģistra izstrādes īstenošana:**

* 1. PVD iekšējo resursu izmantošana, kas nodrošinās autentifikācijas mehānismu vienotajā platformā;
  2. informācijas tehnoloģijas resursu prasību sagatavošana un sistēmas izvietošana;
  3. konkursa izsludināšana un izstrādātāju piesaistīšana informācijas sistēmas pamatfunkcionalitātes nodrošināšanai PVD sistēmas lietotāju darbam (produktu reģistrācija, pārraudzība, kontrole u.c.) un ārējo klientu apkalpošanai.

**7.8. Pārtikas un veterinārā dienesta kopsavilkums finansējuma pieprasīšanai**

|  |  |  |  |  |  |
| --- | --- | --- | --- | --- | --- |
| Nr.p.k | Pasākums | Pasākuma veida iedalījumi | **2018.gads** | **2019.gads** | **2020.gads** |
| 1. | Laboratoriskā kontrole | 1. Pirmstirgus laboratoriskā kontrole, veicot UB reģistrāciju: | 32 486,00 *euro* | 32 486,00 *euro* | 32 486,00 *euro* |
| 1.1.pirms reģistrācijas monitoringam – 30 986,00 *euro* (smagie metāli, vitamīni, minerālvielas, aizliegto/ nezināmo vielu noteikšana u.c.), t.sk.; |  |  |  |
| 1.1.1.smagie metāli – 15 paraugi x 86,00 *euro* vidēji par vienu paraugu = 1290,00 *euro*; |  |  |  |
| 1.1.2.vitamīni – 20 paraugi x 120,00 *euro* vidēji par vienu rādītāju =2400,00 *euro*; |  |  |  |
| 1.1.3. minerālvielas – 45 paraugi x 28,80 *euro* vidēji par viena elementa noteikšanu = 1296,00 *euro*; |  |  |  |
| 1.1.4. aizliegtās vielas/nezināmās vielas – 13 paraugi x vidēji 2000,00 *euro* par vienu paraugu *euro* = 26 000,00 *euro*; |  |  |  |
| 1.2. paraugu pārsūtīšana uz testēšanas laboratorijām (37 paraugi x 40,48 *euro* vidēji par vienu paraugu) = 1500,00 *euro*. |  |  |  |
| 2. UB iekšējā tirgus kontrole saistībā ar uzraudzību (monitoringu): | 37 890,00  *euro* | 37 890,00 *euro* | 37 890,00 *euro* |
| 2.1.oficiālajam monitoringam – 34 390,00 *euro* (smagie metāli, vitamīni, minerālvielas u.c.), t.sk.; |  |  |  |
| 2.1.1.smagie metāli – 25 paraugi x 86,00 *euro* vidēji par vienu paraugu = 2150,00 *euro*; |  |  |  |
| 2.1.2. vitamīni – 40 paraugi x 120,00 *euro* = 4800,00 *euro*; |  |  |  |
| 2.1.3.minerālvielas – 50  paraugi x 28,80 *euro* par viena elementa noteikšanu= 1440,00 *euro*; |  |  |  |
| 2.1.4. aizliegtās vielas/nezināmās vielas – 13 paraugi x 2000,00 *euro*= 26 000,00 *euro;* |  |  |  |
| 2.2. neparedzētiem gadījumiem\* – 2000,00 *euro* (aizliegto/nezināmo vielu noteikšana);  10 paraugi x 200,00 *euro* vidēji par vienu paraugu = 2000,00 *euro* |  |  |  |
| 2.3. paraugu pārsūtīšana uz testēšanas laboratorijām (37 paraugi x 40,48 *euro* vidēji par vienu paraugu) = 1500,00 *euro*. |  |  |  |
| 3. UB laboratoriskā kontrole uz Latvijas ārējās robežas: | 21 650,00  *euro* | 21 650,00  *euro* | 21 650,00  *euro* |
| 3.1. monitoringam – 18 840,00 *euro* (apstrāde ar jonizējošo starojumu, smagie metāli, vitamīni, minerālvielas, aizliegto/ nezināmo vielu noteikšana u.c.), t.sk.: |  |  |  |
| 3.1.1. smagie metāli – 20 paraugi x 86, 00 *euro* vidēji par vienu paraugu = 1720,00 *euro*; |  |  |  |
| 3.1.2. vitamīni – 20 paraugi x 120,00 *euro* = 2400,00 *euro* |  |  |  |
| 3.1.3. minerālvielas – 25 paraugi x 28,80 *euro* par vienu elementu = 720,00 *euro* |  |  |  |
| 3.1.4. aizliegtās vielas/nezināmās vielas – 7 paraugi x 2000,00 *euro*= 14 000,00 *euro* |  |  |  |
| 3.2. neparedzētiem gadījumiem\* – 2000,00 *euro* (aizliegto/nezināmo vielu noteikšana);  10 paraugi x 200,00*euro* vidēji par vienu paraugu = 2000,00 *euro* |  |  |  |
| 3.3.paraugu pārsūtīšana uz testēšanas laboratorijām (20 paraugi x 40,48 *euro* vidēji par vienu paraugu) = 810,00 *euro*. |  |  |  |
| 2. | Tematisko (padziļināto) kontroļu organizēšana | 2. Izdevumi papildu pārbaudēm – 6 822,00 *euro*,  kur EKK 1000 – 5 844,00 *euro* (EKK 1100 – 4 729,00 *euro*; EKK 1200 – 1 115,00 *euro*), EKK 2000 – 978,00 *euro*. | 6 822,00  *euro* | 6 822,0 0 *euro* | 6 822,00  *euro* |
|  |  | 2.1. Atlīdzība papildu kontrolei, EKK 1000 – 5 844,00 *euro;* |  |  |  |
|  |  | 2.1.1. Kontrolei papildus nepieciešamas 400 inspektora darba stundu (plānots, ka 1 kontrole ilgums aizņem 4 stundas un ka gada laikā būs 100 kontroļu, t.i., 4 stundas x 100 kontroļu = 400 stundu); |  |  |  |
|  |  | 2.1.2. Inspektora alga (26.3. amatu saime, IIIA līmenis, 9.mēnešalgu grupa, 3.kategorija):  994,00 *euro*/mēnesī x 1,2359 VSAOI x 12 mēneši/2018 (darba stundu skaits gadā) = 7,305 *euro*/stundā,  t.i., 400 stundas x 7,305 *euro*/stundā x 200% (virsstundu darba apmaksa) = 5 844,00 *euro*/gadā (EKK 1000); |  |  |  |
|  |  | 2.1.3. Kopā EKK 1000: 2018. gadā un turpmāk ik gadu nepieciešams 5 844,00 *euro.* |  |  |  |
|  |  | 2.2. Izdevumi inspektoru ikdienas darba nodrošināšanai gadā –  978,00 *euro* (EKK 2000); (izdevumi vienreizlietojamajam apģērbam, transporta izdevumiem, kvalifikācijas celšanai u.c.). |  |  |  |
|  |  | 2.2.1. Kontrolēs iesaistīto inspektoru skaits – 146 inspektori; |  |  |  |
|  |  | 2.2.2. Izdevumi inspektoru apmācības nodrošināšanai (vienas dienas apmācība, izdevumi plānoti degvielai, lai nokļūtu līdz apmācības vietai un atpakaļ uz darbavietu) – 300 km x 11 teritoriālās struktūrvienības x 8,5 litri/100 km x 1,14 *euro* /litrā = 319,77 *euro*; |  |  |  |
|  |  | 2.2.3. Pārējie iestādes administratīvie izdevumi (e-taloni) – 55 kontroles Rīgas pilsētas uzraudzības teritorijā x 1,15 *euro* par braucienu x 4 braucieni = 253,00 *euro* gadā; |  |  |  |
|  |  | 2.2.4. Spectērpi (vienreizlietojamie apģērbi) – 1,00 *euro* /komplekts uz vienu kontroles objektu (halāts, bahilas, cepure, cimdi) = 100 kontroles darbības x 1,00 *euro* = 100,00 *euro* /gadā; |  |  |  |
|  |  | 2.2.5. Degviela – 70 km uz uzraudzības objektu un no tā, 8,5 litri uz 100 km, 1,14 *euro* /litrā = 45 kontroles objekti x 70 km x 8,5 litri/100 km x 1,14 *euro* /litrā = 305,24 *euro;* |  |  |  |
|  |  | 2.2.6. Kopā EKK 2000: 2018.gadā un turpmāk ik gadu – 978,01 *euro* |  |  |  |
| 3. | Sabiedrības informēšana, izglītošanas nodrošināšana | 3. Informatīvu uzziņas materiālu sagatavošana, ikgadēju informatīvu pasākumu organizēšana:  3.1. interaktīva ilustratīva videofilma, kurā atspoguļots būtiskākais, kas jāņem vērā, iegādājoties preces internetveikalā, kā arī informācija, kādai būtu jābūt pieejamai par produktu, skarot jautājumus par uztura bagātinātāju reklāmu. Prognozējamās izmaksas – 7000,00 *euro;*  3.2. Informatīvs (interaktīvs) uzziņas materiāl, kurā analizēti biežākie reklāmās minētie apgalvojumi par uztura bagātinātājiem, īpaši akcentējot to, ka uztura bagātinātāji nenovērš slimības, tās neārstē, neaizvieto veselīgu uzturu u. tml.  Prognozējamās izmaksas – 5500,00 *euro*;  3.3. ikgadējs PVD organizēts informatīvs pasākums, seminārs uztura bagātinātāju apritē iesaistītajiem pārtikas uzņēmējiem.  Prognozējamās izmaksas – 500, 00 *euro.* | 13 000,00  *euro* | 13 000,00 *euro* | 13 000,00 *euro* |
| 4. | Jauns reģistrs (specifisko pārtikas produktu informācijas sistēma) | Reģistra izstrāde un uzturēšana.  Reģistrs paredzēts uztura bagātinātājiem, zīdaiņu pārtikai, medicīniskajai pārtikai, pilnīgiem uztura aizstājējiem, minerālūdenim un pārtikai, kurai ir pievienoti vitamīni un minerālvielas. | 158 000,00 *euro* | 30 000,00 *euro* | 30 000,00 *euro* |
|  | Kopā\*\*: |  | **269 848,00**  *euro* | **141 848,00**  *euro* | **141 848,00**  *euro* |

\* Neparedzētie gadījumi:

a) saņemtās sūdzības no iedzīvotājiem, uzņēmējiem vai citām institūcijām;

b) saņemtie ziņojumi Ātrās brīdināšanas sistēmā pārtikas un barības jomā (*RASFF*);

c) aizdomu gadījumi, kā nedeklarētu vielu klātbūtne vai to daudzuma noteikšana UB sastāvā, piemēram, dopinga vai farmaceitiskas vielas (aizliegto/nezināmo vielu noteikšana);

\*\* Darbinieku algas nav iekļautas finansējuma aprēķinā, izņemot 2.punktu, kur tiek plānota tematiskā (padziļināto) kontroļu organizēšana; šajā pozīcijā ir iekļauta darbinieka stundas likme un detalizēti norādīti izdevumi.

**7.9. Patērētāju tiesību aizsardzības centra kopsavilkums finansējuma pieprasīšanai sabiedrības informēšanas kampaņai 2018. gadā.**

|  |  |  |  |  |
| --- | --- | --- | --- | --- |
| Nr.p.k. | Pasākums | **2018.gads\*** | **2019.gads\*** | **2020.gads\*** |
| 1. | Audio un TV reklāmu raidīšana plašsaziņas līdzekļos. Nepieciešamais finansējums (TV un audio rullīšu sagatavošana un raidīšana)\*\* |  |  | - |
| 1.1. | TV reklāmas rullīša izstrāde (1 vienība; 30 sekunžu video rullītis) | 3000,00 *euro* |  | - |
| 1.2. | audio rullīšu izstrāde (2 vienības ; 30 sekunžu audio rullītis) :  2x1000,00 *euro*= 2000,00 *euro* | 2000,00 *euro* |  | - |
| 1.3. | TV rullīša raidīšana dažādām sociāli ekonomiskām iedzīvotāju auditorijām dažādos raidlaikos, ne mazāk kā 30% reklāmu raidot *Prime time :*  30 sekunžu video rullīša 1 pārraides vidējās izmaksas :  30 x 50,00 *euro* = 1500,00 *euro*  (Atkarībā no raidīšanas laika 1 sekunde TV rullīša pārraides izmaksas var svārstīties no 1,00 – 100,00 *euro* par 1 sekundi, aprēķinos izmantota vidējā aritmētiskā summa – 50,00 *euro* par 1 sekundi). |  | 42 000,00 *euro* (35 pārraides reizes) | - |
| 1.4. | radio rullīša raidīšana dažādām sociāli ekonomiskām iedzīvotāju auditorijām dažādos raidlaikos, ne mazāk kā 30% reklāmu raidot *Prime time :*  30 sekunžu audio rullīša 1 pārraides vidējās izmaksas :  30 x 1,40 euro = 42,00 *euro*  (Atkarībā no raidīšanas laika 1 sekunde audio rullīša atskaņošanas izmaksas var svārstīties no 0,20 līdz 3,00 *euro* par 1 sekundi, aprēķinos izmantota vidējā aritmētiskā summa – 1,40 *euro* par 1 sekundi). |  | 13 000,00 *euro* (310 pārraides reizes) | - |
| 2. | Interneta baneru izstrāde (4gab.)  4 x 250,00 *euro* = 1000,00 *euro* | 1 000,00 *euro* |  | - |
|  | Interneta baneru izvietošana  1 CPM (cena par katriem 1000 reklāmas skatījumiem) lielākajos ziņu portālos vidēji izmaksā 10,00 *euro*.  500 CPM x 10,00 *euro* = 5000,00 *euro* |  | 5 000,00 *euro* | - |
| 3. | Kampaņas pasākumi un citas darbības: |  |  |  |
| 3.1. | 1 preses konference 35 personām. |  | 1 000,00 *euro* | - |
| 3.2. | 1 seminārs 35 personām ;  (Ja 50 personām, tad summa palielinās uz 2000,00 *euro*) |  | 1000,00 *euro* | - |
| 3.3. | citas aktivitātes (iespējamās ārpustelpu aktivitātes u.c., uzrunājot patērētājus, piemēram, pilsētas svētki) 4 izbraukumi.  4 x 500,00 *euro*=2000,00 *euro* |  | 2 000,00 *euro* | - |
|  | Kopā\*\*\*: | **6 000,00**  ***euro*** | **64 000,00**  ***euro*** | **-** |

\* 2018. gadā plānota gatavošanās sabiedrības izglītošanas kampaņai (reklāmas materiālu izstrāde), 2019. gadā plānota sabiedrības izglītošanas kampaņa, bet 2020. gadā sabiedrības izglītošanas kampaņa netiek plānota.

\*\* Norādītās cenas ir indikatīvas un var mainīties atkarībā no tirgus situācijas.

\*\*\* Darbinieku algas nav iekļautas finansējuma aprēķinā

**7.10. Kopsavilkums finansējuma pieprasīšanai**

|  |  |  |  |  |
| --- | --- | --- | --- | --- |
| Nr.p.k. | Pasākums | **2018.gads** | **2019.gads** | **2020.gads** |
| 1. | Pārtikas un veterinārais dienests | 269 848,00  *euro* | 141 848,00  *euro* | 141 848,00  *euro* |
| 2. | Patērētāju tiesību aizsardzības centrs | 6  000,00  *euro* | 64 000,00  *euro* | - |
|  | **Kopā:** | **275 848,00 *euro*** | **205 848,00**  ***euro*** | **141 848,00 *euro*** |

PVD un PTAC uztura bagātinātāju uzraudzības un kontroles, kā arī sabiedrības informēšanas pasākumu īstenošanai 2018. gadā papildus nepieciešami 275 848,00 *euro*,2019. gadā papildus nepieciešami 205 848,00 *euro* un 2020. gadā – 141 848,00 *euro*.

**8. Pārtikas un veterinārais dienesta un Patērētāju tiesības aizsardzības centra turpmākie pasākumi, ja netiks saņemts finansiālais atbalsts**

Ja netiks saņemtsfinansiālais atbalsts, **PVD** turpinās uzraudzīt uztura bagātinātāju jomu atbilstoši savai kompetencei no piešķirtā finansējuma, tas ir, teorētiski pārbaudīs marķējuma atbilstību normatīvajiem aktiem un ievietos uztura bagātinātāju reģistrā, kā arī veiks kontroli saņemto ziņojumu Ātrās brīdināšanas sistēmā pārtikas un barības jomā *(RASFF)* vai pēc patērētāju vai citu institūciju sūdzību saņemšanas.

PVD inspektori veic pārtikas uzņēmumu plānveida pārbaudes, kas tiek organizētas pamatojoties uz PVD kontroles (inspekciju) plānu. Tajā katrai pārtikas apritē iesaistīto uzņēmumu grupai ir noteikts minimālais pārbaužu biežums gadā, to skaits svārstās no vienas reizes ceturksnī līdz vienai reizei divos gados. Veidojot kontroles plānu, PVD izvērtē katra konkrētā uzņēmuma ražošanas apjomus, riska faktorus, iepriekšējo kontroļu rezultātus un arī iedzīvotāju sūdzības.

Saņemot patērētāju sūdzības, informāciju no citām iestādēm vai iespējama riska gadījumos tiek veiktas ārpuskārtas kontroles. Pārtikas aprites valsts uzraudzību un kontroli plāno, organizē un koordinē PVD Pārtikas uzraudzības departaments.

Lai PVD novirzītu kapacitāti un finanšu līdzekļus pastiprinātai uztura bagātinātāju kontrolei 2018.–2020. gadā, ievērojami resursi un finanšu līdzekļi būtu jāatņem pārējām pārtikas aprites uzraudzības programmām. Ņemot vērā, ka jau šobrīd daudzas pārtikas laboratoriskās uzraudzības programmas tiek realizētas minimālā apjomā, vai arī, vispār netiek realizētas, papildus līdzekļu novirzīšana uztura bagātinātāju pastiprinātai kontrolei nav iespējama.

Ja netiks saņemtsfinansiālais atbalsts, **PTAC** uzraudzīs uztura bagātinātāju jomu atbilstoši savai kompetencei no piešķirtā finansējuma, kas ļauj reklāmu/komercprakses uzraudzību veikt izlases kārtībā, nosakot darbības prioritātes un koncentrējoties uz galvenajām problēmām, proti, kur konstatējams būtisks patērētāju kolektīvo interešu aizskārums.

PTAC darbojas, izmantojot 2016.gadam piešķirto finansējumu un ievērojot ierobežoto kapacitāti, tāpēc par esošajiem resursiem nav iespējams, piemēram, mainīt kontroles pasākumu prioritātes un papildus īstenot arī Informatīvajā ziņojuma projektā noteiktos pasākumus.

Tā kā komercprakses uzraudzība uztura bagātinātāju jomā ir tikai viens no prioritārajiem rīcības virzieniem un ir jāņem vērā citos tirgus sektoros noteiktās prioritātes patērētāju interešu aizsardzības kontekstā, PTAC nav iespējams par esošajiem resursiem īstenot Informatīvajā ziņojumā ietvertos pasākumus un mainīt uzraudzības pasākumu prioritātes.

**9. Zemkopības ministrijas, Veselības ministrijas un Ekonomikas ministrijas priekšlikumi uztura bagātinātāju jomas normatīvā regulējuma pilnveidošanai**

Zemkopības ministrija 2016. gada otrajā pusē plāno izstrādāt normatīvo regulējumu augiem, ko var izmantot pārtikā. Regulējuma prasības noteiks stingrāku to sastāvdaļu (augu) dalījumu, kurus var izmantot uztura bagātinātāju ražošanā, un augiem, kurus var izmantot bezrecepšu zālēs vai zālēs. Attiecībā uz skaidri noteiktu normatīvo regulējumu par uztura bagātinātāju un zāļu atdalīšanu/izvietošanu aptiekās, patlaban Ministru kabineta 2010.gada 23.marta noteikumiem Nr.288 ”Aptieku darbības noteikumi”  37.5. apakšpunktā noteikts, ka „uztura bagātinātājus aptiekas apmeklētāju apkalpošanas zālē izvieto nodalīti no bezrecepšu zālēm, lai patērētājam rastos skaidrs priekšstats, ka uztura bagātinātāji nav zāles.”

Zemkopības ministrijas organizēja starpinstitūciju darba grupas sanāksmi, kas notika 2016. gada 1. aprīlī. Starpinstitūciju darba grupas pārstāvji no Veselības ministrijas, Ekonomikas ministrijas un Zemkopības ministrijas nolēma, ka:

• nepieciešams plašāks dialogs ar nevalstiskajām organizācijām, lai skaidrotu normatīvo aktu prasības par reklāmas prasību piemērošanu uztura bagātinātājiem un reklāmas prasību piemērošanu zālēm vai bezrecepšu zālēm un to atšķirībām;

• turpināma informācijas apmaiņa starp Zemkopības ministriju, Veselības ministriju, Ekonomikas ministriju, sabiedriskajām organizācijām un uztura bagātinātāju ražotājiem  par uztura bagātinātāju reklāmas reglamentējošajiem normatīvajiem aktiem un to ievērošanas uzraudzības jautājumiem, ievērojot arī diskusiju turpmāko attīstību Saeimas Sociālo un darba lietu komisijas Sabiedrības veselības apakškomisijā par minētajiem jautājumiem;

• sagatavojama vienkāršota informācija par uztura bagātinātāju reklāmas reglamentējošajiem normatīvajiem aktiem ārstiem, farmaceitiem un citām ieinteresētajām pusēm. Informācijas jāsniedz izglītojošos semināros, sanāksmēs vai citos pasākumos, piesaistot sabiedriskās organizācijas (asociācijas un biedrības) un uztura bagātinātāju ražotājus;

• Zemkopības ministrijai turpināt diskusiju ar Veselības ministriju un Ekonomikas ministriju par dažādu uztura bagātinātāju kategoriju izplatīšanu tikai aptiekās un citās pārtikas tirdzniecības vietās. Noteikt izplatāmo uztura bagātinātāju kategorijas, kuras var izplatīt tikai aptiekās. Diskutēt par ājurvēdas un Ķīnas tradicionālās medicīnas produktiem, kas šobrīd patērētājam tiek piedāvāti kā uztura bagātinātāji, un iespējamiem grozījumiem normatīvajos aktos par šo produktu kategoriju;

* diskusijās par stingrākām normatīvajos aktos noteiktajām reklāmas prasībām uztura bagātinātāju jomā (Siffas priekšlikumi) ir nepieciešams iesaistīt arī valsts uzraudzības iestādes, uztura bagātinātāju ražotājus un sabiedriskās organizācijas.

Zemkopības ministrs J.Dūklavs

29.06.2016. 16:21

10596

I.Cine

67027146, Inara.Cine@vm.gov.lv

1. [1] http://www.spkc.gov.lv/infografikas/ [↑](#footnote-ref-1)
2. [2] http://www.vm.gov.lv/lv/tava\_veseliba/informativie\_materiali\_/ [↑](#footnote-ref-2)
3. http://www.vm.gov.lv/lv/tava\_veseliba/veseligs\_un\_aktivs\_dzivesveids/uztura\_bagatinataji/). [↑](#footnote-ref-3)
4. http://www.vm.gov.lv/lv/tava\_veseliba/ veseligs\_uzturs/ [↑](#footnote-ref-4)
5. http://www.vm.gov.lv/images/userfiles/uztura\_ieteikumi\_pieaugusajiem.pdf [↑](#footnote-ref-5)
6. http://www.vm.gov.lv/images/userfiles/ieteikumi\_veciem\_cilvekiem.pdf [↑](#footnote-ref-6)
7. http://polsis.mk.gov.lv/documents/4965 [↑](#footnote-ref-7)
8. http://www.vm.gov.lv/images/userfiles/475\_gribu\_but\_mamina\_29\_04\_2013\_1.pdf

   <http://www.spkc.gov.lv/file_download/2797/Buklets_Gribu_but_mamina.pdf> [↑](#footnote-ref-8)
9. [1] http://www.ptac.gov.lv/lv/news/ptac-br-dina-uztura-bag-tin-t-jiem-m-dz-pied-v-t-nepatiesas-rstnieciskas-pa-bas  [↑](#footnote-ref-9)
10. [2] http://www.ptac.gov.lv/lv/news/ptac-un-pvd-aicina-neiegadaties-neregistretus-uztura-bagatinatajus-no-aizdomigam-interneta  [↑](#footnote-ref-10)
11. [3] Vairāk informācijas http://www.veselibasprojekti.lv/lapa/460/UB-reklamas-uzraudziba [↑](#footnote-ref-11)